Data peribadi 10 juta rakyat bocor?

KUALA LUMPUR, 28 Jamadilakhir 1442H, Rabu – Jabatan Perlindungan Data Peribadi (JPDP) Kementerian Komunikasi dan Multimedia menerima laporan berhubung dakwaan kebocoran data peribadi orang awam.

Ketua Unit Siasatan JPDP Rafiz Ismail berkata, semalam, pihaknya mendapat laporan berkaitan kebocoran data 10 juta rakyat daripada senarai daftar pengundi pilihan raya.

Manakala, Sabtu lalu, pihaknya menerima laporan berhubung dakwaan data 200,000 orang awam dijual menerusi platform e-dagang Ifmal.

“Berkaitan kebocoran data 10 juta rakyat, kita sudah memaklumkan perkara itu kepada Suruhanjaya Pilihan Raya (SPR) kerana ia dikaitkan dengan mereka.

“Saya difahamkan SPR menerusi jabatan undang-undangnya giat menyiasat perkara ini.

“Mungkin SPR yang akan mengeluarkan kenyataan nanti bagi menerangkan mengenai apa yang berlaku di sebalik dakwaan kebocoran data pengundi,” katanya seperti dilapor Harian Metro.

Bagaimanapun, Ifmal dalam satu kenyataan menerusi Facebook dilaporkan menafikan dakwaan berlaku kebocoran maklumat berpunca daripada mereka.

Katanya, dakwaan itu adalah fitnah dan ianya satu cubaan untuk menipu, merosakkan nama baik dan kredibiliti sistem e-dagang Ifmal.

Mengulas perkara itu, Rafiz berkata, JPDP masih giat menyiasat perkara itu dengan kerjasama pihak pengurusan Ifmal dan Cyber Security Malaysia (CSM) berhubung data yang dijual di platfom e-dagang.

Katanya, JPDP mendapatkan bantuan pihak yang dikaitkan dengan dakwaan itu, sebelum tindakan susulan dapat diambil.


Tangguh bicara kes rasuah Zahid isu ‘kecil’, sindir Ahmad Fadhli

BANGI, 24 Jamadilakhir 1444H, Selasa – Ahmad Fadhli Shaary secara sinis ‘membela’ Datuk Seri Dr Ahmad Zahid Hamidi selepas mahkamah menetapkan perbicaraan kes pecah amanah, rasuah dan pengubahan wang haram Ahli Parlimen Bagan Datuk itu membabitkan dana Yayasan Akalbudi (YAB) dijadualkan semula bermula 10 April ini.

Menerusi hantaran di Facebook hari ini, Ahli Parlimen Pasir Mas itu berkata, sebagai Timbalan Perdana Menteri, sudah tentu Ahmad Zahid sibuk dengan tugasan harian yang lebih penting.

“Penangguhan perbicaraan kes rasuah ini sangat kecil dibandingkan tugas untuk negara yang lebih besar.

“Harap media ini dapat betulkan laporan.

“Ayat seperti ‘No reason was given as to why the January and February dates were vacated and replaced with the additional June, July and August dates as mentioned above, as Sequerah agreed to the adjournment’ boleh mendatangkan persepsi yang tidak baik kepada kerajaan kita yang tercinta,” katanya.

Secara sinis lagi, Ahmad Fadhli berkata, rakan-rakan daripada Kerajaan Perpaduan tentunya menyokong hujahan beliau.

“Ambil yang mana sempat,” katanya.

Terdahulu, mahkamah menetapkan perbicaraan Ahmad Zahid dijalankan selama 27 hari, iaitu lima bulan berturut-turut bermula April hingga Ogos depan.

Tarikh-tarikh itu ialah 10 April hingga 13 April, 15 Mei hingga 18 Mei, 12 hingga 15 Jun, 24 hingga 27 Julai dan Ogos pada 1 hingga 3, 7 hingga 10 dan 21 hingga 24.

Ahmad Zahid yang juga Menteri Kemajuan Desa dan Wilayah itu menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.


Enam rumah terjejas akibat banjir kilat di Kangar: APM

KANGAR, 19 Rabiulawal 1444H, Ahad – Sebanyak enam rumah di Kampung Sentua terjejas dalam kejadian banjir kilat selepas hujan lebat di sekitar negeri ini sejak semalam.

Pengarah Angkatan Pertahanan Awam Malaysia (APM) Perlis Lt. Kol. (PA) Mohd Izaimi Mohd Daud berkata setakat ini, tiada pusat pemindahan sementara (PPS) dibuka dan anggotanya telah melakukan tinjauan di kawasan terjejas banjir dan memberi bantuan awal kepada mangsa.

“Daripada pemerhatian APM, setakat ini empat kawasan iaitu Kampung Seriab, Kampung Sentua dan Kampung Bakau termasuk di Taman Kuala Perlis di Kuala Perlis telah dinaiki air pada paras buku lali,” katanya kepada Bernama di sini hari ini.

Mohd Izaimi berkata pihaknya bekerjasama dengan Jabatan Bomba dan Penyelamat Malaysia (JPBM), Jabatan Sukarelawan Malaysia (RELA), polis dan Jabatan Pengairan dan Saliran (JPS) untuk memastikan keselamatan orang awam terjaga.

Beliau turut menasihati orang ramai agar mematuhi arahan pihak berkuasa, meletakkan barangan berharga di tempat tinggi dan memastikan anak-anak mereka tidak bermain air ketika musim hujan ini bagi mengelak perkara tidak diingini berlaku. – Bernama


Malaysia yakin raih pertumbuhan positif, elak kemelesetan: Tengku Zafrul

GEORGE TOWN, 14 Rejab 1444H, Ahad —  Malaysia yakin untuk mencapai pertumbuhan positif dan mengelakkan kemelesetan pada tahun ini walaupun perlu berdepan dengan cabaran global, menurut Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz.

Walaupun pertumbuhan ekonomi negara pada tahun ini diunjurkan sederhana berbanding 2022, Tengku Zafrul berkata, beliau optimis bahawa Malaysia tidak akan mengalami kemelesetan.

“Definisi kemelesetan ialah pertumbuhan negatif KDNK (keluaran dalam negara kasar) bagi dua suku berturut-turut. Bank Negara Malaysia, Tabung Kewangan Antarabangsa dan Bank Dunia telah mengunjurkan Malaysia untuk terus meraih pertumbuhan ekonomi positif dalam julat tiga hingga lima peratus.

“Saya tidak fikir kita akan mengalami kemelesetan. Bagaimanapun, berbanding pertumbuhan yang telah kita capai pada 2022, akan terdapat sedikit kesederhanaan.

“Sehubungan itu, kita perlu merebut peluang ini untuk memastikan semua enjin pertumbuhan kita kekal aktif terutamanya dari segi perdagangan dan pelaburan,” katanya semasa lawatannya ke Pulau Pinang, baru-baru ini.

Pada 2022, jumlah perdagangan Malaysia melepasi paras RM2 trilion untuk tahun kedua berturut-turut iaitu RM2.8 trilion, dengan eksport mencapai RM1.6 trilion, melebihi unjuran Rancangan Malaysia Ke-12 manakala import mencecah hampir RM1.3 trilion.

Dalam lawatannya ke Pulau Pinang (3 hingga 4 Februari), Tengku Zafrul berkata, beliau mengadakan pertemuan dengan pegawai tertinggi negeri dan peserta industi untuk membincangkan usaha mengukuhkan ekosistem perindustrian di negeri itu berikutan Pulau Pinang adalah antara destinasi pelaburan utama sektor elektrik dan elektronik (E&E) dan teknologi perubatan.

“Kita perlu menarik pelaburan berkualiti tinggi yang berupaya menawarkan pekerjaan kepada rakyat dan meningkatkan pendapatan negara. Kita juga mahu FDI (pelaburan langsung asing) ini dapat diterjemahkan kepada DDI (pelaburan langsung domestik).

“Sekiranya boleh, kita mahu membangunkan perusahaan kecil dan sederhana yang boleh menawarkan perkhidmatan dan menjadi pembekal kepada syarikat multinasional yang beroperasi di sini.

“Pulau Pinang ialah contoh terbaik untuk tujuan ini memandangkan banyak syarikat multinasional yang bekerjasama dengan syarikat kecil sehingga syarikat-syarikat ini dapat berkembang dan disenaraikan di bursa saham,” katanya. – Bernama


Mahkamah Israel tolak petisyen keluarga Salhia bina semula rumah

BAITULMAQDIS, 21 Jamadilakhir 1443H, Isnin – Mahkamah Daerah Israel di Baitulmaqdis menolak, petisyen oleh keluarga Salhia untuk membina semula rumah mereka yang dirobohkan minggu lalu oleh perbandaran Israel di barat Baitulmaqdis dalam usaha untuk mengambil alih tanah rumah itu.

Peguam keluarga Salhia, Walid Abu Tayeh berkata, mahkamah menolak atas alasan perobohan itu adalah fakta.

Katanya, selepas penolakan oleh Mahkamah Daerah, beliau akan membuat petisyen kepada Mahkamah Tinggi Israel atas alasan perobohan itu adalah haram.

Ini kerana katanya, keluarga Salhia tidak pernah menerima perintah perobohan untuk rumah tersebut.

“Justeru keluarga itu boleh kembali ke tanahnya secara sah dan membina semula rumahnya,” katanya.

Terdahulu, keluarga Salhiah diserang, dipukul, ditangkap dan rumah mereka dirobohkan oleh tentera penjajah Israel. – Agensi


Jepun larang kemasukan warga asing mulai esok

TOKYO, 12 Jamadilawal 1442H, Ahad – Bimbang penularan varian COVID-19 yang cepat menular di Britain, Jepun terus menguatkuasakan larangan warganegara asing masuk ke negara itu.

Larangan berkuat kuasa mulai esok sehingga sepanjang Januari selepas beberapa kes varian baharu COVID-19 dilaporkan.

Warganegara Jepun dan penduduk asing masih dibenarkan pulang ke negara itu, tetapi mereka dikehendaki menjalani kuarantin selama 14 hari tanpa pengecualian.

Langkah itu dilakukan selepas kerajaan metropolitan Tokyo semalam mengesahkan dua kes varian baharu COVID-19 membabitkan orang yang baru pulang dari United Kingdom (UK).

Jumaat lalu, lima pelancong lain dari Britain dikesan dengan varian virus itu di lapangan terbang antarabangsa Jepun.

Varian baharu itu dikatakan berasal dari UK serta mudah menjangkiti dan hingga kini, lebih 40 negara mengehadkan perjalanan dari UK dan dalam beberapa kes, perjalanan dari negara lain yang merekodkan kes varian baharu itu. – Agensi


Elaun RM800 kepada pelatih industri dapat tampung kos sara hidup

KUALA LUMPUR, 26 Zulhijjah 1444H, Sabtu – Pemberian elaun sebanyak RM800 kepada pelajar institut pengajian tinggi (IPT) yang menjalani latihan industri di pejabat kerajaan dan syarikat berkaitan kerajaan (GLC) mampu membantu mereka mendepani kos perbelanjaan hidup pada masa kini.

Yang Dipertua Majlis Perwakilan Pelajar Sesi 2022/2023 Universiti Putra Malaysia (UPM), Fatin Amirah Mohd Hisham berkata, amaun tersebut mencukupi bagi pelajar untuk membayar beberapa kos seperti sewa tempat tinggal, makan dan tambang perjalanan ke tempat kerja.

“Saya rasa semua pelajar atau mahasiswa seluruh negara berterima kasih kepada kerajaan atas perancangan ini kerana ia memberi peluang atau memberi sedikit keselesaan kepada kami walaupun jumlah ini tidaklah terlalu banyak, namun tidaklah terlalu sikit. Kami berasa lega dengan inisiatif ini.

“Kami tidaklah mahu hidup mewah namun cukup sekadar untuk kenyang perut, kos pergi dan balik kerja atau MRT sebab ada dalam kalangan rakan tidak mendapat elaun semasa menjalani latihan industri sepanjang enam bulan. Kalau lihat semula skop tugasan berat dan sama seperti pekerja lain,” katanya kepada Bernama.

Pada Majlis Libat Urus Belanjawan 2024 di Putrajaya, hari ini , Perdana Menteri, Datuk Seri Anwar Ibrahim mengumumkan pelajar yang menjalani latihan industri di pejabat kerajaan dan syarikat berkaitan kerajaan (GLC) akan diberi elaun perantisan minimum RM800 sebulan.

Mengulas lanjut, Fatin, yang juga Ahli Majlis Perundingan Pelajar Kebangsan, mencadangkan supaya diletakkan dasar berhubung pelajar latihan industri dalam Akta Universiti dan Kolej  Universiti (AUKU) 1971 termasuk perkara membabitkan elaun.

Katanya, peruntukan bayaran elaun untuk pelajar latihan industri juga tidak dinyatakan dalam Akta Pekerja dan mencadangkan supaya meletakkan syarat bayaran minimum kepada pelajar IPT menjalani latihan industri.

Sementara itu, Presiden Majlis Belia Malaysia, Mohd Izzat Afifi Abdul Hamid berkata, pemberian elaun sekurang-kurangnya meringankan beban mahasiswa yang terpaksa menanggung kos untuk menjalani latihan industri yang kini banyak menjadi kewajipan untuk setiap kursus pengajian.

“Pemberian elaun (di jabatan dan agensi kerajaan) pernah cuba dilaksanakan dahulu namun antara kekangan untuk dilaksanakan ialah tiada bajet diperuntukkan kepada jabatan untuk pembayaran elaun kepada perantis atau pelajar.

“Oleh sebab itu, untuk pastikan ia dapat dilaksanakan dengan tersusun tahun hadapan, bajet boleh diletakkan terus dalam permohonan bajet setiap jabatan dan agensi bagi tahun 2024 supaya wujudnya bajet untuk pelatih latihan industri menerima elaun yang sama seperti diumumkan Perdana Menteri,” katanya. – Bernama


Bangunan awam, sekolah lama perlu diselenggara: Annuar Musa

KOTA BHARU, 13 Muharram 1444H, Khamis – Struktur bangunan awam termasuk sekolah yang lama perlu diselenggara bagi menjamin keselamatan terutama kepada pelajar, kata Ahli Parlimen Ketereh, Tan Sri Annuar Musa.

Beliau yang juga Menteri Komunikasi dan Multimedia berkata, kerja penyelenggaraan adalah di bawah tanggungjawab Jabatan Kerja Raya (JKR) yang boleh dijalankan menerusi pemeriksaan dan pengesahan.

“Bangunan lama yang berada di sekolah berusia berpuluh-puluh tahun perlu dilakukan audit keselamatan, kita perlu selenggara jangan tunggu berlaku peristiwa-peristiwa besar.

“Pihak pentadbiran sekolah kalau mendapati ada bangunan atau struktur lama yang disyaki tidak selamat mereka wajib melaporkan kepada pihak JKR kerana mereka akan lakukan pemeriksaan dan tentukan sama ada ia selamat digunakan atau tidak,” katanya.

Beliau berkata demikian kepada pemberita selepas mengadakan lawatan dan menyampaikan sumbangan di Kampung Tasek Sri Kulim, di sini hari ini kepada empat pelajar dari Sekolah Menengah Kebangsaan (SMK) Melor yang tercedera selepas tangki air sekolah mereka pecah baru-baru ini.

Dalam kejadian jam 10 pagi, kelmarin, Menteri Kanan Pendidikan, Datuk Dr Radzi Jidin, memaklumkan sekumpulan pelajar dari SMK Melor cedera selepas tangki air pecah dan menimpa laluan siar kaki sekolah berkenaan.

Sementara itu, pelajar tingkatan dua yang tercedera Ilham Nor Mariam berkata, dia masih trauma untuk kembali ke sekolah selepas kejadian tangki air pecah itu.

“Sehingga kini saya masih diberi cuti rehat beberapa hari selepas menerima rawatan di Hospital Universiti Sains Malaysia (HUSM) kerana mengalami luka di kepala selain kaki terseliuh akibat terkena serpihan bumbung yang pecah,” katanya. – Bernama


Isham Jalil gesa adakan mesyuarat MT, PAU khas bincang prestasi UMNO

BANGI, 30 Muharam 1445H, Khamis – UMNO digesa segera mengadakan mesyuarat Majlis Tertinggi (MT) dan Perhimpunan Agung UMNO (PAU) khas susulan prestasi buruk parti itu pada enam pilihan raya negeri (PRN) Sabtu lalu.

Ahli Majls Kerja Tertinggi (MKT) UMNO, Isham Jalil berkata, sudah hampir seminggu sejak UMNO tumpas teruk dalam PRN, namun sehingga kini MT UMNO belum lagi bersidang atau dipanggil untuk bersidang.

Katanya, akar umbi akan menjadi semakin resah jika pimpinan parti mendiamkan diri dan tidak memberikan hala tuju yang jelas semasa krisis.

“Berada dalam sindrom penafian dan melengah-lengahkan masa supaya isu dilupa bukanlah pilihan yang baik untuk kita di kala ini.

“Oleh itu saya ingin menggesa dan sarankan supaya satu mesyuarat Majlis Tertinggi Khas dan Perhimpunan Agung UMNO khas diadakan segera untuk membincangkan hala tuju parti di saat yang getir dan kritikal ini,” katanya dalam kenyataan, hari ini.

Mengulas lanjut, Isham berkata, persidangan itu perlu membabitkan semua akar umbi UMNO yang ingin menyertainya.

Ini kerana keputusan yang perlu dibuat adalah amat penting dan memberi kesan kepada semua ahli dan akar umbi UMNO, katanya.

“Kita berada dalam keadaan yang luar biasa. Keadaan luar biasa memerlukan tindakan yang luar biasa,” katanya.

Keputusan PRN di enam negeri pada 12 Ogos lalu jelas menunjukkan isyarat penolakan rakyat terutama pengundi Melayu yang masih tidak boleh menerima blok gabungan Pakatan Harapan dan Barisan Nasional (PH-BN).

Isyarat itu jelas diterjemahkan apabila BN-UMNO hanya memperolehi 19 daripada 108 kerusi DUN yang ditandingi.


Ayob Khan sangkal wujud konspirasi tahan Sanusi

BANGI, 7 Muharam 1445H, Selasa – Polis menyangkal dakwaan kononnya terdapat rancangan dan komplot untuk menangkap Menteri Besar Kedah, Datuk Seri Muhammad Sanusi Md Nor yang dirancang sejak enam bulan lalu.

Timbalan Ketua Polis Negara, Datuk Seri Ayob Khan Mydin Pitchay berkata, sebaliknya penangkapan yang dibuat pada 18 Julai lalu berdasarkan kronologi siasatan kes dan laporan polis yang diterima kerana menghina Sultan Selangor.

Katanya, sesiapa pun boleh membuat dakwaan mengikut tafsiran masing-masing namun mengikut kronologi, Muhammad Sanusi telah mengeluarkan kenyataan berbaur menghina Sultan Selangor pada 11 Julai lalu sebelum laporan polis pertama dibuat ke atasnya sehari selepas itu.

“Susulan daripada itu, ada lagi laporan dibuat pada 14 Julai oleh Majlis Diraja Selangor dan disebabkan itu kita buat tangkapan pada 18 Julai untuk pertuduhan di mahkamah.

“Jadi tidak timbul isu pihak polis jalankan siasatan enam bulan sebelum itu dan ada konspirasi,” katanya seperti dilapor media tempatan, hari ini.

Ayob Khan menegaskan, amaran sudah berulang kali diberikan oleh pihak polis supaya tidak mengeluarkan sebarang kenyataan yang menyentuh agama, raja dan kaum (3R).

Katanya, penahanan yang dilakukan terhadap Sanusi itu adalah susulan kenyataan menghina Institusi Diraja yang dibuatnya.

“Sempena bulan kemerdekaan tidak lama lagi, saya menyeru rakyat khususnya orang politik supaya melihat semula rukun negara ini.

“Jelas dalam rukun negara menyatakan kepercayaan kepada tuhan dan kesetiaan kepada raja dan negara.

“Kalau ada lagi mana mana-mana individu yang masih lagi cenderung untuk hina Institusi Diraja sudah pasti tindakan tegas akan diambil,” katanya.

Katanya lagi, apabila tindakan tegas diambil oleh polis terhadap perbuatan itu, jangan membuat spekulasi.

“Hati-hati, kita akan ambil tindakan tidak mengira latar belakang,” katanya.

Sebelum ini, Muhammad Sanusi mendakwa rancangan untuk menangkap dan menjatuhkan kredibilitinya sudah lama dirancang, iaitu sejak enam bulan lalu.

Dakwanya, ia berdasarkan maklumat diterima daripada rakan bahawa ‘ada sesuatu’ akan dikenakan terhadapnya susulan kritikan terbuka dibuatnya kepada pihak tertentu.


‘Sampaikan salam saya buat keluarga di kampung’: PM

BANGI, 28 Ramadan 1443H, Sabtu – Perdana Menteri, Datuk Seri Ismail Sabri Yaakob mengingatkan rakyat Malaysia yang pulang ke kampung sempena sambutan Aidilfitri untuk berhati-hati memandu di jalan raya.

Beliau dalam kenyataan di Facebook turut meraikan suka dan tawa Keluarga Malaysia setelah dua tahun tidak menikmati sambutan perayaan di kampung halaman.

“Sudah ramai yang pulang ke kampung ya? Alhamdulillah. Saya lihat di media sosial, ramai yang ‘update’ mereka sedang dalam perjalanan pulang ke kampung. Ada juga yang sudah pun tiba di kampung halaman.

“Ada yang berkira-kira hendak balik hari apa, malah ada yang masih ‘tawar-menawar’ hendak pulang ke kampung suami atau isteri.

“Sampaikan salam saya buat keluarga kalian di kampung. Saya sayang semua,” katanya.

Sejak semalam, warga kota sudah mula bercuti dan pulang ke kampung halaman bagi meraikan perayaan Hari Raya Aidilfitri dijangka pada Selasa ini.

Pihak berkuasa menjangkakan kira-kira 14 juta kenderaan berada di atas jalan raya bermula hari ini selama tiga hari sebelum Aidilfitri.


Bantuan tunai golongan sasar diumum esok

KUALA LUMPUR, 2 Syaaban 1444H, Khamis – Pemberian bantuan tunai terus bagi mengurangkan kemiskinan akan diumumkan dalam Bajet 2023 esok (24 Februari), kata Perdana Menteri, Datuk Seri Anwar Ibrahim.

Dalam jawapan bertulis Parlimen, beliau berkata, kerajaan komited memastikan bantuan tunai terus disalurkan kepada golongan sasar bagi menangani peningkatan kos sara hidup.

“Setiap manifesto daripada parti politik yang membentuk Kerajaan Persekutuan sekarang akan diperhalusi oleh Kementerian Kewangan. Kerajaan mengambil berat tentang kebajikan setiap lapisan masyarakat khususnya golongan B40,” katanya.

Beliau berkata demikian menjawab soalan Zahari Hasan (PN-Padang Rengas) yang meminta menyatakan sama ada kerajaan akan melaksanakan skim bantuan pendapatan asas untuk isi rumah berpendapatan kurang RM2,208 sebulan.

Zahari bertanyakan sama ada isi rumah ini akan menerima wang tunai setiap bulan sebagai sebahagian daripada usaha membasmi kemiskinan.

Anwar seperti dilapor The Star berkata, kerajaan mengambil berat mengenai kebajikan semua rakyat Malaysia, terutamanya golongan berpendapatan B40.

“Pada 2022, kerajaan memperuntukkan sejumlah RM8 bilion untuk pelaksanaan bantuan tunai terus kepada 8.7 juta penerima dalam usaha menangani kos sara hidup yang dihadapi rakyat selepas pandemik COVID-19,” katanya.

Beliau berkata, kerajaan telah memperkenalkan Caruman Tunai Rahmah tahun ini bagi meringankan beban golongan kurang berkemampuan, dengan berkata seramai 8.7 juta penerima B40 berpendapatan bulanan di bawah RM5,000 menerima fasa pertama pembayaran melibatkan RM1.67 bilion daripada 17 Januari.

“Selain itu, selain Sumbangan Tunai Rahmah, Jabatan Kebajikan Masyarakat (JKM) turut menyediakan skim bantuan kanak-kanak sehingga RM1,000 sebulan kepada keluarga miskin.

“Skim itu termasuk mereka yang berpendapatan di bawah paras kemiskinan iaitu RM1,169 sebulan,” katanya lagi

Anwar dijangka membentangkan Bajet 2023 yang disemak pada Jumaat atas kapasitinya sebagai Menteri Kewangan selepas pentadbiran terdahulu di bawah Datuk Seri Ismail Sabri Yaakob membentangkan Bajet pada 7 Oktober tahun lepas, membabitkan peruntukan RM372.3 bilion.

Pada 20 Disember tahun lepas, Anwar meluluskan ‘bajet mini’ sebanyak RM107.72 bilion yang diluluskan untuk membolehkan gaji kakitangan awam, utiliti, biasiswa, bayaran kebajikan serta perkhidmatan pendidikan dan penjagaan kesihatan dibayar sehingga Bajet 2023 yang baharu diluluskan.


SIRIM, Turkish Aerospace kerjasama bangunkan ekosistem aeroangkasa

ANKARA, 21 Rabiulakhir 1443H, Jumaat – Sirim Berhad dan Turkish Aerospace pada Khamis menandatangani Memorandum Persefahaman (MoU) bertujuan mewujudkan kerjasama dalam membangunkan ekosistem Industri Aeroangkasa.

Menerusi MoU itu, kedua-dua pihak akan bekerjasama dalam bidang yang berkaitan dengan pernilaian pematuhan, pembangunan kualiti dan standard, pembangunan penyelidikan dan inovasi teknologi baharu untuk industri aeroangkasa, lapor Agensi Anadolu yang memetik kenyataan bersama kedua-dua pihak.

SIRIM Berhad adalah sebuah organisasi korporat yang dimiliki sepenuhnya oleh Kerajaan Malaysia, di bawah syarikat Menteri Kewangan (Diperbadankan).

Presiden dan Ketua Eksekutif Kumpulan SIRIM Berhad, Datuk Dr Ahmad Sabirin Arshad berkata, MoU itu juga akan membolehkan kedua-dua pihak mempercepat penggunaan mana-mana teknologi termaju berkaitan Aeroangkasa seperti Drone atau Pesawat Udara Tanpa Pemandu.

“SIRIM dan Turkish Aerospace juga berharap untuk membangunkan rangka kerja perniagaan teknologi strategik Antarabangsa yang berkaitan dengan industri aeroangkasa dan mengenal pasti penyelesaian keseluruhan bagi pelaksanaan projek Pembuatan Pintar Industri 4.0,” katanya memetik kata Ahmad Sabirin.

Presiden Aeroangkasa Turki Temel Kotil juga berkata: “Dengan perkembangan ini, kami menyasarkan untuk menyumbang kepada industri aeroangkasa Malaysia dengan beberapa projek bersama yang akan turut memanfaatkan kedua-dua pihak.”

Turkish Aerospace akan terus menyumbang kepada keupayaan kedua-dua negara dalam bidang aeroangkasa dan industri pertahanan, tambahnya. – Bernama


Letupan Beirut: Lubnan akan soal siasat hakim, pegawai keselamatan

BEIRUT, 3 Rejab 1444H, Rabu – Hakim Lubnan merancang untuk menyoal para hakim dan pegawai keselamatan berhubung tragedi pelabuhan Beirut 2020 yang meragut lebih 200 nyawa, menurut sumber kehakiman.

Hakim Tarek Bitar meneruskan siasatannya ke atas letupan maut itu pada Isnin, selepas penggantungan 13 bulan kerana penentangan politik terhadap percubaan untuk menyoal siasat pegawai atasan, lapor Agensi Berita Anadolu.

“Pendakwa Raya Negara, Ghassan Oueidat, a antara yang akan disoal siasat,” kata sumber itu kepada Anadolu, dengan syarat tidak mahu namanya disiarkan kerana sekatan bercakap kepada media.

“Ini akan menjadi langkah yang tidak pernah berlaku sebelum ini dalam sejarah kehakiman Lubnan,” kata sumber itu.

Menurut media tempatan, tiga hakim lain – Ghassan Khoury, Carla Shawwah dan Jad Maalouf – juga akan dipanggil untuk disoal siasat.

Senarai itu juga termasuk Ketua Majlis Kastam Tinggi, Asaad Toufaili, Ahli Majlis Gracia Al-Qazzi, Ketua Keselamatan Am, Mej Jen. Abbas Ibrahim dan Ketua Keselamatan Negara, Mejar Jeneral Tony Saliba.

Pada 4 Ogos 2020, Beirut telah digegarkan dengan letupan besar yang menjejaskan kehidupan ramai orang di Lubnan.

Lebih 200 warga Lubnan terkorbandan 6,500 yang lain cedera, manakala kira-kira 50,000 unit rumah mengalami kerosakan, dengan kerugian material dianggarkan kira-kira $15 bilion.

Pihak berkuasa percaya letupan itu berpunca daripada kira-kira 2,750 tan ammonium nitrat yang mudah meletup, yang telah dirampas dari sebuah kapal dan telah disimpan di pelabuhan selama enam tahun. – Agensi


Malaysia di landasan tepat pemulihan ekonomi pada 2021

BATU KAWAN, 18 Zulhijjah 1441H, Sabtu – Ekonomi Malaysia berada di landasan yang tepat untuk mencapai pemulihan pada 2021, kata Menteri Kewangan, Tengku Datuk Seri Zafrul Abdul Aziz.

Beliau berkata negara berkedudukan baik untuk mencatatkan peningkatan semula pada 2021 berlandaskan rancangan ke arah menyaksikan keluk pemulihan ekonomi berbentuk ‘V’.

“Kita lihat unjuran Bank Dunia dan Tabung Kewangan Antarabangsa (IMF) yang amat kukuh terhadap Keluaran Dalam Negara Kasar (KDNK) 2021 Malaysia iaitu enam hingga lapan peratus, namun ia bergantung kepada bagaimana kita dan dunia menangani krisis kesihatan pandemik COVID-19.

“Kita memantau rapat keadaan ini namun saya amat optimistik setelah melihat fakta dan angka yang dibentangkan kepada kita khususnya bagi Jun dan Julai,” katanya kepada pemberita selepas mengadakan lawatan rasmi ke syarikat Vitrox Technologies Sdn Bhd di sini, hari ini.

Beliau berkata selain itu kadar pengangguran Malaysia yang susut 0.4 mata peratusan kepada 4.9 peratus pada Jun 2020 daripada paras tertinggi 5.3 peratus pada Mei 2020 mengikut Jabatan Perangkaan juga satu petanda yang baik.

“Ini bermakna apabila ekonomi dibuka semula pada 4 Mei dan industri pula dibuka semula secara beransur-ansur…pekerjaan juga bertambah baik. Ini merupakan petanda awal bahawa kita berada di landasan yang betul untuk pulih,” katanya.

Tengku Zafrul berkata sebagai perbandingan, pada Jun 2020, kadar pengangguran di Filipina mencecah 17.7 peratus, India (11 peratus), Amerika Syarikat (11.1 peratus) dan China (5.7 peratus).

“Kebanyakan negara Eropah juga mencatatkan angka pengangguran dua digit tetapi bagi Malaysia kadar pengangguran masih terkawal,” katanya.

Bagaimanapun, beliau menjangkakan prestasi KDNK negara bagi suku kedua 2020 mencatatkan penurunan susulan pelaksanaan Perintah Kawalan Pergerakan (PKP).

Beliau berkata suku kedua 2020, yang prestasinya dijadual dibentangkan Bank Negara Malaysia (BNM) pada Jumaat depan, adalah tempoh mencabar kerana ketika itulah PKP dilaksanakan selain penutupan ekonomi negara sehingga 4 Mei.

“Oleh yang demikian, saya jangka ekonomi ini mengalami penguncupan pada suku kedua 2020. Bagaimanapun kita tidak sendirian kerana ini adalah kesan pandemik secara global, lebih 150 negara di dunia akan menghadapi penguncupan ekonomi pada 2020,” katanya.

Mengenai suku ketiga 2020, Tengku Zafrul berkata prestasi ekonomi Malaysia bagi tempoh itu akan bergantung kepada usaha negara menguruskan dan menangani pandemik COVID-19.

“Sekiranya kita berjaya mengekalkan pertumbuhan, suku ketiga 2020 sewajarnya lebih baik daripada suku kedua 2020.

“Namun suku keempat juga bergantung kepada bagaimana langkah ekonomi global untuk meningkat kerana seperti yang anda ketahui, kita merupakan ekonomi yang sangat terbuka dan Malaysia adalah sebahagian daripada rantaian bekalan,” katanya. – Bernama


Vernakular: Hakim tolak permohonan 3 pertubuhan batal perenggan tuntutan plaintif

BANGI, 4 Muharram 1443H, Jumaat – Hakim Mahkamah Tinggi hari ini menolak permohonan defendan dalam kes saman mencabar kewujudan sekolah vernakular Cina dan India, agar beberapa perenggan dalam penyata tuntutan plaintif dibatalkan.

Dalam perbicaraan interlokutori secara maya itu, Malaysian Chinese Language Council , Malaysian Tamil Neri Kalagam dan Gabungan Persatuan Bekas Pelajar Sekolah Tamil Malaysia cuba memohon kepada pembatalan tersebut.

Plaintif terdiri daripada Gabungan Pelajar Melayu Semenanjung (GPMS), Majlis Pendidikan Islam Malaysia (MAPPIM) dan Gabungan Persatuan Penulis Naional (GAPENA).

Perenggan-perenggan yang cuba dibatalkan itu adalah antara lainnya perenggan di mana plaintif merujuk kepada fakta-fakta berikut:

(a) dapatan dari kajian Profesor Dr Sharon Carstens dari PSU Institute for Asian Studies pada tahun 2014, yang mendapati bahawa rakyat Malaysia berbangsa Cina mempunyai perasaan kurang senang dan negatif terhadap penggunaan bahasa Melayu, walaupun mereka memperakui kedudukannya sebagai bahasa kebangsaan;

(b) dapatan dari tahun 2015 yang diterbitkan The Malaysian Insider, mengenai sikap acuh-tak-acuh anak-anak muda berbangsa Cina di Malaysia, bertajuk “Local Chinese Youths Divided on Iportance of Speaking in BM in Malaysia”;

(c) kajian oleh mantan pengarah Kajian Khazanah Research Institute, Dr Muhammed Abdul Khalid dalam bukunya The Colours of Inequality, yang memetik rekod dari Kementerian Pendidikan bahawa di antara tahun 2006 hingga 2010, kadar keciciran (drop-out rate) para pelajar dari sekolah jenis kebangsaan Cina adalah tertinggi berbanding Sekolah Kebangsaan;

(d) data dari parti MCA yang menganggarkan bahawa dari setiap 4 orang pelajar di sekolah jenis kebangsaan Cina, seorang daripadanya akan keciciran (drop out) sebelum berusia 18 tahun, justeru menjadikan kadar kecicirannya sebagai 25%, iaitu kadar keciciran tertinggi berbanding Sekolah Kebangsaan;

(e) laporan mengenai sikap perkauman sempit dan rasis oleh ibu-bapa kepada anak-anak di sekolah-sekolah jenis kebangsaan Cina, yang membantah guru-guru berbangsa Melayu daripada mengajar subjek bahasa Mandarin kepada anak-anak berbangsa Cina (walaupun guru-guru itu mempunyai kelayakan dan kefasihan sepenuhnya dalam bahasa Mandarin, tetapi dibantah semata-mata kerana mereka berbangsa Melayu);

(f) laporan pada tahun 2016 di mana seorang guru berbangsa Cina di Sekolah Jenis Kebangsaan Cina Nan Ya Telok Sengat yang telah memeluk Islam, dan memutuskan untuk menutup aurat dengan memakai tudung, tetapi pihak sekolah telah memberikantekanan dan ugutan bahawa jika beliau ingin terus mengajar di sekolah tersebut, maka beliau dikehendaki untuk menanggalkan tudung kepalanya.

Bagaimanapun, peguam Aidil Khalid berkata, setelah mendengar hujah daripada semua pihak yang memakan masa kira-kira dua jam, Hakim Mohd Nazlan Mohd Ghazali telah menolak permohonan berkenaan.

Jelas Aidil, hakim sebaliknya berpendapat bahawa perenggan-perenggan tersebut hendaklah dibenarkan kekal seperti sedia ada, untuk menjadi rujukan ketika perbicaraan penuh kelak.

“Ini adalah kemenangan kecil di hari Jumaat yang mulia ini, tetapi harus diingat bahawa perjuangan memartabatkan kedudukan bahasa Melayu sebagai bahasa rasmi dan kebangsaan di negara ini masih panjang.

“Kemenangan ini cuma kemenangan dalam satu pertempuran kecil, sedangkan peperangannya masih sengit dan belum sampai ke penghujung yang sebenar,” katanya dalam status di Facebook.

Tiga pertubuhan memfailkan writ saman dan penyata tuntutan pada Disember 2019, untuk mendapatkan pengisytiharan bahawa kewujudan Sekolah Rendah Jenis Kebangsaan Cina dan Tamil bercanggah dengan Perlembagaan Persekutuan.

GPMS dan MAPPIM turut menamakan Menteri Pendidikan dan kerajaan Malaysia sebagai defendan.


350 petugas JKM Kelantan siap siaga hadapi banjir Monsun Timur Laut

KOTA BHARU,30 Safar 1444H, Selasa – Seramai 350 pegawai dan kakitangan Jabatan Kebajikan Masyarakat (JKM) Kelantan bersedia untuk digerakkan pada bila-bila masa bagi menghadapi kemungkinan  berlakunya banjir sepanjang musim Monsun Timur Laut tahun ini.

Pengerusi Jawatankuasa Kebajikan, Pembangunan Keluarga dan Wanita negeri Datuk Mumtaz Md Nawi berkata kesemua petugas JKM berkenaan turut dibantu 368 sukarelawan berdaftar meliputi 10 jajahan di negeri itu yang mempunyai kemahiran dan pengetahuan asas untuk membantu mangsa banjir.

“Jumlah bagi sukarelawan yang berdaftar di Pasir Puteh adalah seramai 88 orang, Kota Bharu (42 orang), Jeli (40 orang), Tanah Merah (37 orang), Kuala Krai (31 orang).

“Selain itu, masing-masing 30 orang di Pasir Mas dan Machang, Tumpat (27 orang), Gua Musang (25 orang) dan Bachok (18 orang),” katanya, hari ini.

Mengulas lanjut, Mumtaz berkata, 13 pegawai psikologi dan 183 pasukan sokongan psikologi (PST) turut bersedia memberi bimbingan serta kaunseling kepada mangsa yang memerlukan.

“Kita juga menerima RM1 juta daripada kerajaan Persekutuan dan RM300,000 daripada kerajaan negeri untuk pembelian barangan keperluan asas,” katanya.

Sebelum ini, Menteri Besar Kelantan Datuk Ahmad Yakob berkata sebanyak 442 pusat pemindahan sementara (PPS) yang berupaya menampung 170,180 mangsa banjir di Kelantan sedia diaktifkan sebagai persiapan menghadapi bencana banjir tahun ini. – Bernama


Sikap ‘lama’ UMNO makin menonjol

BANGI, 23 Syaaban 1442H, Isnin – Kemelut UMNO, Bersatu dan PAS menunjukkan petanda citra politik Melayu masih berkisarkan soal jawatan dan kekuasaan dalam meraih pengaruh dan dominasi politik.

Hakikatnya, perkara ini tidak menguntungkan orang Melayu pada masa hadapan apabila pertandingan tiga penjuru berlaku pada Pilihan Raya Umum Ke-15 (PRU-15).

Atas dasar itu, ketiga-tiga parti disarankan duduk semeja dan melakukan rundingan serta mencari persepakatan menyelesaikan ketidaksefahaman.

Bagaimanapun, bagi Pensyarah Sains Politik di Fakulti Sains Pentadbiran dan Pengajian Polisi, Universiti Teknologi MARA (UiTM) Raub, Muhammad Ariff Asyrul Adnan, krisis itu semakin melebar dan memberikan kesan besar kepada kelangsungan Perikatan Nasional (PN).

Katanya, dengan sikap pimpinan UMNO yang semakin berusaha merealisasikan pemisahan ini, ia juga petanda berkemungkinan, sikap dan budaya lama dalam UMNO semakin menonjol.

“Bibit naratif membangkitkan kembali sikap UMNO dahulunya terkenal dengan sifat ‘mengepak’ dan ‘kepanglimaan’ dibangunkan kembali.

“Ia bakal memberikan kesan kepada kepercayaan pengundi memandangkan UMNO dikatakan masih gagal dalam penjenamaan semula akibat kekalahan dalam PRU-14,” katanya menulis di Berita Harian.

Mengulas lanjut, beliau berkata, jika benar UMNO mahu kekal dengan tiket BN, mereka perlu hadir dengan nafas politik baharu lebih segar yang bakal menguntungkan orang Melayu dan tidak berniat mencetuskan konflik perkauman.

“Perbalahan berkenaan kuasa akan merugikan semua. Malah, ia akan mencipta kesan jangka panjang khususnya generasi akan datang.

“Adalah lebih baik ahli politik memikirkan soal kelangsungan negara dan rakyat daripada terus-menerus memikirkan kelangsungan kumpulan ataupun parti,” katanya.

Meskipun begitu, Ariff Asyrul berpandangan situasi ini dilihat mungkin disebabkan penjajaran semula politik Malaysia.

Beliau berkata, tidak mustahil apabila hampir PRU-15, potensi UMNO-PAS-Bersatu rujuk semula akan berlaku.

“Jika itu berlaku, ia membenarkan parti berteraskan Melayu sebenarnya saling memerlukan demi kelangsungan orang Melayu,” katanya.


Rakyat Turkiye sokong haramkan jual rumah kepada warga asing

ANKARA, 1 Ramadan 1444H, Khamis – Majoriti rakyat di negara Turkiye menyokong tindakan mengharamkan penjualan rumah kepada warga asing.

Pandangan itu menghalang jurang politik negara dan menggemakan tindak balas terhadap kebanjiran pembeli dari negara luar seperti Kanada hingga Portugal, lapor Bloomberg.

Menurut laporan itu, kira-kira 79 peratus rakyat Turkiye berpendapat, penjualan rumah kepada warga asing mesti diharamkan, menurut tinjauan Metropoll.

Pandangan itu dikongsi secara meluas merentasi spektrum politik, dengan lebih 77 peratus daripada mereka yang mengundi Parti AK yang memerintah pada 2018 menyuarakan sokongan mereka.

Tinjauan Metropoll dijalankan melalui temu bual telefon dengan 2,118 responden dari 28 wilayah Turki pada 23 Februari hingga 28 Februari. – Agensi


6 maut, 30 cedera insiden tembakan di Beirut

BEIRUT, 8 Rabiulawal 1443H, Jumaat – Penduduk di ibu kota Lubnan berusaha melarikan diri dan memindahkan ahli keluarga mereka dari rumah susulan tercetusnya keganasan ketika tunjuk perasaan menuntut penyingkiran hakim yang menyiasat kes letupan pelabuhan besar tahun lalu.

Sekurang-kurangnya enam orang terbunuh, termasuk seorang wanita berumur 24 tahun yang terkena peluru sesat ketika berada di dalam rumahnya.

Kira-kira 30 orang cedera selepas ratusan penunjuk perasaan berkumpul di Istana Kehakiman menuntut penyingkiran Hakim Tarek Bitar dan dilaporkan terlerai oleh tembakan penembak tepat diikuti tembakan dari sekumpulan lelaki yang berada di belakang tong sampah.

Bitar, yang menyiasat letupan mengorbankan lebih 200 orang di ibu negara pada Ogos tahun lalu, dilihat oleh beberapa saudara mangsa sebagai pihak bebas, namun beliau dituduh oleh pihak lain termasuk pihak Amal dan Hizbullah bersikap berat sebelah.

Tentera Lubnan mengerahkan kereta kebal di Tayouneh-Badaro – kawasan berhampiran istana – sementara ambulans membawa mereka yang cedera.

Kanak-kanak di sekolah berdekatan dilaporkan bersembunyi di bawah meja dan berkumpul di luar bilik darjah.

Penduduk tempatan memberitahu Middle East Eye bahawa mereka terdesak untuk mengeluarkan keluarga dari pertempuran itu, sehingga membahayakan diri dalam proses tersebut.

“Tidak ada yang dapat membawa keluar keluarga saya, tentera menasihati saya untuk tidak mempertaruhkan nyawa saya kerana peluru dan penembak tepat di bangunan itu, tetapi saya harus menyelamatkan mereka,” kata Bahij el-Dana.

Dia bergegas pulang dari tempat kerja untuk mencari isteri dan anak-anaknya yang bersembunyi di bilik mandi.

Katanya, dia dapat mengeluarkan mereka daripada kediamannya begitu juga dengan anak saudaranya yang tinggal di bangunan yang sama.

“Tetapi saya tidak dapat mengeluarkan ibu dan ayah saya,” katanya. – Agensi


Tak berpijak di bumi nyata punca UMNO kalah

BANGI, 29 Muharram 1445H, Rabu – Dr Muhamad Akmal Saleh secara sinis menjemput Ahli Majlis Tertinggi (MKT) UMNO, Datuk Nur Jazlan Mohamed ke perhimpunan khas Pemuda UMNO esok.

“Apa yang sayap buat? Tak apa saya jemput Datuk Timbalan Speaker Dewan Negara untuk ke ‘post mortem’ Khamis ini dan dengar sendiri dari Pemuda-pemuda UMNO seluruh negara apa yang kami telah buat.

“Kadang-kadang bila kita bercakap kita tak sedar yang kita tidak berpijak di bumi yang nyata dan itulah salah satu punca kekalahan,” katanya menerusi hantaran di Facebook beliau.

Sindiran berkenaan dipercayai kerana tindakan Nur Jazlan yang mempertikaikan usaha ketua sayap parti itu menarik orang muda menyokong UMNO.

Sebelum ini, Ketua UMNO Bahagian Pulai itu berkata, pemimpin dan akar umbi parti dinasihatkan tidak mudah menyalahkan hanya seorang individu susulan prestasi buruk parti itu dalam Pilihan Raya Negeri (PRN) lalu.

Katanya, semua pihak dalam UMNO tanpa mengira sama ada pucuk pimpinan tertinggi parti, pemimpin di bahagian dan juga cawangan perlu bersama memikul bebanan kekalahan.

Katanya lagi, selepas Pilihan Raya Umum Ke-14 (PRU14) beliau mendapati sokongan pengundi muda terutamanya pengundi 18 masih suram terhadap UMNO.

“Apa yang ketua-ketua sayap parti buat selama ini untuk menarik orang muda agar menyokong UMNO? Kalau setakat cakap-cakap saja, orang lain pun boleh buat kerja itu,” katanya.

Dalam pada itu, Akmal yang juga Ketua Pemuda UMNO mengingatkan pemimpin parti itu supaya tidak berfantasi sebaliknya perlu menghadapi realiti.

“Lepas ‘post mortem’ habis, saya belanja Datuk makan KFC ya,” sindirnya.

Terdahulu, Akmal menyatakan UMNO perlu dikembalikan kepada zaman kegemilangannya.

“Masa untuk kita berani berubah kepada yang lebih baik,” katanya sambil menjelaskan jelajah seluruh negeri akan diadakan supaya sesi ‘post mortem’ akan lebih terfokus dan melibatkan lebih ramai ahli untuk hadir.


Ekonomi global dijangka berkembang tiga peratus 2024

KUALA LUMPUR, 27 Rabiulawal 1445H, Jumaat – Ekonomi global diunjur berkembang sebanyak tiga peratus tahun depan hasil daripada pertumbuhan sederhana dalam kalangan ekonomi maju dan negara yang berkembang pesat dan sedang membangun (EMDE).

Menurut laporan Tinjauan Ekonomi 2023 yang dikeluarkan Kementerian Kewangan (MoF) hari ini, pertumbuhan ekonomi maju dijangka terus menyederhana kepada 1.4 peratus seterusnya mempengaruhi pertumbuhan global.

Pertumbuhan Keluaran Dalam Negara Kasar (KDNK) Amerika Syarikat (AS) dijangka berkembang pada kadar yang lebih perlahan iaitu satu peratus dalam persekitaran dasar monetari yang ketat secara berterusan.

Manakala pertumbuhan di kawasan zon Eropah dijangka meningkat sedikit kepada 1.5 peratus disokong oleh aktiviti perkhidmatan dan pelancongan yang lebih kukuh.

“Pertumbuhan EMDE diunjur meningkat sebanyak 4.1 peratus dengan jangkaan ekonomi China menyederhana kepada 4.5 peratus disebabkan oleh pelaburan yang lebih rendah dan pasaran buruh yang lemah.

“Manakala, pertumbuhan ASEAN-5 dijangka menyederhana sebanvak 4.5 peratus,” kata kementerian itu.

Sementara itu, perdagangan global diunjur bertambah baik kepada 3.7 peratus berikutan peningkatan aktiviti perdagangan di ekonomi maju sebanyak 3.2 peratus dan EMDE sebanyak 4.5 peratus.

Eksport ekonomi maju dijangka berkembang sebanyak 3.1 peratus dan import sebanyak 2.7 peratus manakala pada masa yang sama, eksport EMDE juga meningkat sebanyak 4.3 peratus dan import sebanyak 5.1 peratus.

“Inflasi global diunjur berada pada 5.2 peratus didorong oleh jangkaan pelaksanaan dasar monetari yang lebih ketat dengan ekonomi maju mencatat 2.8 peratus dan EMDE sebanyak 6.8 peratus.

“Unjuran tersebut juga disokong oleh penambahbaikan dalam rantaian bekalan global serta penyederhanaan harga tenaga dan makanan,”katanya.

Sektor perkhidmatan domestik pula dijangka meningkat sebanyak 5.6 peratus pada 2024 didorong oleh pengembangan dalam semua subsektor.

Di samping itu, aktiviti berkaitan pelancongan yang rancak serta perbelanjaan pengguna yang berterusan dijangka terus memacu pertumbuhan sektor ini.

Subsektor perdagangan borong dan runcit dijangka kekal sebagai penyumbang utama sektor perkhidmatan dengan jangkaan peningkatan sebanyak 5.6 peratus.

“Pertumbuhan ini akan dipacu oleh pengembangan dalam segmen perdagangan runcit melalui penggunaan automasi yang lebih meluas, e-dagang dan pengalaman membeli-belah secara omnichannel (pelbagai saluran) yang membolehkan interaksi fizikal dan aktiviti dalam talian yang lancar,” kata Kementerian Kewangan.- Bernama


10 tetamu majlis kahwin maut dalam kemalangan bas di Australia

SYDNEY, 23 Zulkaedah 1444H, Isnin – Sekurang-kurangnya 10 orang maut dan 25 lagi cedera selepas bas sewa yang membawa tetamu menghadiri majlis perkahwinan terbabit dalam kemalangan di wilayah Hunter dekat New South Wales (NSW), Australia, kata polis pada Isnin.

Kemalangan berlaku sekitar jam 11.30 malam (1330 GMT) pada Ahad berhampiran bandar Greta, kira-kira 180 kilometer (112 batu) barat laut Sydney, di kawasan yang terkenal dengan ladang anggur dan tempat perkahwinannya.

“Saya difahamkan mereka pernah berada di majlis perkahwinan bersama, pemahaman saya mereka pergi bersama-sama… mungkin untuk penginapan mereka,” kata Pemangku Penolong Pesuruhjaya Polis NSW, Tracy Chapman ketika taklimat media.

Polis berkata, beberapa mangsa mungkin terperangkap di bawah bas itu.

Pemandu bas berkenaan, seorang lelaki berusia 58 tahun, ditahan dan dijangka akan didakwa atas kemalangan itu.

Kabus tebal terdapat di kawasan itu ketika kemalangan berlaku bagaimanapun Chapman berkata, punca kemalangan belum dapat ditentukan.

Sementara itu, Perdana Menteri, Anthony Albanese melahirkan ‘rasa simpati yang mendalam’ kepada keluarga mangsa yang terkorban dan cedera. – Agensi


‘Tiada wakil rakyat PAS Kelantan terbabit jenayah rasuah’

BANGI, 28 Zulkaedah 1443H, Selasa – Kerajaan negeri Kelantan tidak tergugat dengan dakwaan kononnya PAS gagal melaksanakan urus tadbir negeri secara baik.

Ketua Penerangan PAS negeri, Datuk Mohd. Nassuruddin Daud berkata, sesiapa sahaja boleh melemparkan tuduhan termasuklah bercakap tanpa berlandaskan fakta.

“Jika pihak berkenaan mempunyai fakta kukuh berhubung satu-satu isu mereka boleh mengemukakan perkara tersebut.

“Sebagai contoh, masalah air kita (kerajaan negeri) sudah jawab di dalam Dewan Undangan Negeri (DUN) dan kenapa kita ada masalah? Sebenarnya bukan Kelantan saja ada masalah air,” katanya seperti dipetik Utusan Malaysia, hari ini.

Sebelum ini, Pengerusi Save Kelantan, Datuk Husam Musa mendakwa Kelantan gagal ditadbir dengan sempurna oleh pimpinan PAS.

Dalam isu air, Mohd. Nassuruddin menjelaskan, sepanjang PAS memerintah Kelantan, kerajaan negeri tidak menerima apa-apa peruntukan daripada kerajaan Pusat.

Situasi itu menyebabkan kerajaan negeri terpaska menguruskan masalah berkenaan sendiri, katanya.

Selain itu tegasnya, pimpinan PAS Kelantan berjaya memimpin negeri Serambi Mekah dengan baik dan dibuktikan melalui tiada jenayah rasuah melibatkan pemimpin negeri.

Katanya, sepanjang mentadbir negeri ini tidak ada seorang pun wakil rakyat PAS negeri itu yang didakwa terbabit dengan rasuah.

“Sejarah tersebut tidak boleh dinafikan oleh sesiapa. Orang boleh fitnah tapi tidak ada seorang pun wakil rakyat PAS yang didakwa di mahkamah terbabit rasuah,” katanya.


90 peratus jumlah pinjaman peneroka FELDA dilupus untuk aktiviti tanam semula

KUALA LUMPUR, 26 Zulkaedah 1442H, Rabu – Sebanyak 90 peratus daripada jumlah pinjaman peneroka Lembaga Kemajuan Tanah Persekutuan (FELDA) bernilai RM8.3 bilion yang dilupuskan oleh kerajaan adalah untuk aktiviti penanaman semula.

Menteri di Jabatan Perdana Menteri (Ekonomi) Datuk Seri Mustapa Mohamed berkata pelupusan sebahagian besar pinjaman itu, yang turut digunakan untuk pembangunan asal, hutang sosio ekonomi dan tunggakan kos baja, memberikan kelegaan kepada peneroka.

“Alhamdulillah, sudah setahun FELDA melalui proses transformasi. FELDA kini kembali bergerak ke hadapan melalui detik sukar sejak tahun 2012.

“Terima kasih kepada Perdana Menteri (Tan Sri Muhyiddin Yassin) kerana memberikan hadiah istimewa sempena Hari Peneroka (2021) hari ini,” katanya dalam hantaran Facebook, sempena sambutan Hari Peneroka FELDA 2021 secara maya hari ini.

Buat pertama kali dalam sejarah, seperti yang dijanjikan, Mustapa berkata para peneroka akan mendapat penyata lengkap hutang termasuk jumlah pinjaman yang dilupuskan.

“Biarpun negara berdepan dengan keadaan sukar akibat COVID-19, kerajaan membuat keputusan ini bagi memastikan kelestarian FELDA untuk melangkah ke hadapan.

“Untuk terus berjaya, peneroka dan pengurusan perlu berganding bahu dan bekerja sebagai satu pasukan. FELDA Lombong Emas,” katanya.

Terdahulu, Perdana Menteri mengumumkan bahawa kerajaan bersetuju untuk melupuskan sebahagian pinjaman peneroka berjumlah RM8.3 bilion melalui inisiatif pelarasan pinjaman peneroka secara bersyarat terutamanya bagi generasi awal.

Dalam ucapannya yang telah dirakam terlebih dahulu sempena pelancaran Hari Peneroka FELDA 2021, beliau berkata pelupusan bersyarat ini merangkumi, antaranya, pelarasan sebahagian baki pinjaman tanam semula sehingga 31 Dis 2019, berjumlah RM8 bilion, yang akan memberi manfaat kepada 92,441 orang peneroka atau 82 peratus daripada keseluruhan 112,638 warga peneroka. – Bernama


Perhalusi bantuan kepada individu ada tanggungan warga emas: I-Medik

BANGI, 19 Safar 1442H, Rabu – Kerjasama padu antara kerajaan, pertubuhan bukan kerajaan (NGO), organisasi komuniti dan persatuan sokongan penjaga warga emas amat diperlukan bagi memastikan kesihatan dan kebajikan golongan ini serta penjaga mereka dalam keadaan baik.

Aktivis Ikatan Pengamal Perubatan dan Kesihatan Muslim Malaysia (I-Medik), Mohammed Rasheedan Ellin berkata, keadaan warga emas yang lemah dan mempunyai pelbagai masalah kesihatan berkaitan penuaan, membuatkan mereka sangat berisiko untuk menjadi korban COVID-19.

“Catatan kes COVID-19 kembali meningkat dan rakyat berhak risau dengan keadaan terkini, terutama dengan jumlah tinggi kes harian direkodkan.

“Gelombang terkini COVID-19 dan penjarakan fizikal akan terus memberikan cabaran terhadap kesihatan serta kebajikan semua, lebih-lebih lagi kelompok warga emas.

“Tidak kira yang tinggal di rumah penjagaan atau bersama keluarga dalam komuniti,” katanya menulis di Berita Harian.

Memetik laporan The Imperial College of London, beliau berkata, individu berusia 70 tahun ke atas mempunyai risiko 20 kali ganda untuk mendapatkan rawatan di hospital, berbanding mereka berusia 20-an disebabkan pandemik itu.

“Menurut kajian, kurang aktiviti fizikal disebabkan sekatan sosial boleh menyebabkan warga emas kurang aktif dan menjadi lemah, seterusnya berisiko untuk jatuh.

“Begitu juga pengurangan rangsangan kognitif disebabkan kurang interaksi sosial dan pergaulan dalam dunia fizikal akan menyebabkan simptom demensia warga emas lebih teruk.

“Lebih memilukan sesetengah warga emas tinggal berseorangan. Ahli keluarga dan rakan mungkin mengelak atau mengurangkan kekerapan menziarahi mereka kerana kesan risiko jangkitan COVID-19 akan lebih teruk dialami warga emas,” katanya.

Kesannya, kata beliau, warga emas berasa tersisih serta terpinggir daripada interaksi sosial dan ini boleh memburukkan simptom kemurungan mereka.

Mohammed Rasheedan berkata, lebih memburukkan keadaan, warga emas serta penjaga mereka mungkin takut mendapatkan rawatan susulan di klinik dan hospital kerana bimbang risiko jangkitan mungkin lebih tinggi jika berada di fasiliti perubatan seperti klinik dan hospital.

“Natijahnya, pemantauan susulan tahap kesihatan mereka akan terkompromi, sekali gus menyebabkan status kesihatan warga emas semakin teruk,” katanya.

Dalam perkembangan sama, beliau berkata, langkah kerajaan memberikan bantuan kewangan kepada rakyat melalui Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) mampu melegakan rakyat buat seketika secara keseluruhannya.

Di tambah keringanan moratorium pembayaran semula pinjaman bank, sudah tentu ini memberikan ruang kepada rakyat untuk bernafas dalam kesempitan, katanya.

“Namun, lebih banyak bantuan perlu diperhalusi kepada individu yang mempunyai tanggungan warga emas. Bukan sahaja kewangan, tetapi dari segi sokongan emosi dan sosial berkaitan penjagaan golongan ini.

“Fasiliti perubatan pasti membuka ruang pertanyaan seluasnya untuk berbincang mengenai penjagaan kesihatan warga emas, termasuk dari aspek bekalan ubat-ubatan dan simptom penyakit kronik,” katanya.


Hagia Sophia kembali menjadi masjid

ALLAH Maha Besar. Hari ini selepas 86 tahun dijadikan muzium oleh pemimpin Sekular, akhirnya tapak bersejarah Hagia Sophia di Turki kembali menjadi masjid.

2. Keputusan ini diisytiharkan mahkamah Turki yang membenarkan permohonan badan tempatan untuk memansuhkan tindakan pemimpin sekular Republik Turki yang pertama iaitu Mustafa Kamal Attaturk yang mengubah status Hagia Sophia daripada masjid kepada muzium pada 1935.

3. Berikut terjemahan ringkas penghakiman Mahkamah Turki:

“Mahkamah membatalkan keputusan Majlis Menteri bertarikh 24 November 1934 mengenai penukaran Hagia Sophia daripada sebuah masjid ke sebuah muzium. Keputusan beralasan mengenai Hagia Sophia juga diumumkan. Menurut maklumat wartawan CNN TURK Serhat Dal, Mahkamah menyatakan bahawa tidak boleh dihalang untuk digunakan oleh masyarakat dalam keputusan yang berhujah bahawa Hagia Sophia dimiliki oleh Yayasan Fatih Sultan Mehmet Khan dan dipersembahkan kepada masyarakat sebagai masjid.

Penghakiman itu juga dinyatakan bahawa Hagia Sophia “Tidak boleh digunakan secara sah kecuali untuk sifat masjid dalam akta yayasan dan tidak mungkin untuk menghalalkannya untuk tujuan lain. Harta tanah tak alih yang telah dilindungi sejak zaman kuno tidak dapat dicegah dari digunakan oleh masyarakat di mana hak-haknya dibiarkan digunakan.”

4. Pencetus utama langkah ini tentulah Presiden Turki hari ini, iaitu Recep Taayyip Erdogan yang menyifatkan tindakan mengubah Hagia Sophia (atau Ayasofya dalam sebutan Turki) kepada sebuah muzium merupakan satu ‘kesilapan besar’. Katanya, sudah tiba masanya binaan yang menjadi mercu tanda Istanbul itu diubah semula menjadi sebuah masjid.

5. “Hagia Sophia tidak akan dijadikan muzium. Status itu akan ditukar dan kita akan mula mengenalinya sebagai Masjid Hagia Sophia. Sesiapa yang datang ke Hagia Sophia akan menziarahinya sebagai sebuah masjid,” katanya pada 2019.

6. Hagia Sophia ditukar menjadi masjid pada 1453 ketika Uthmaniah menawan Istanbul atau juga dikenali sebagai Constantinople.

7. Hagia Sophia berfungsi kira-kira 500 tahun sebagai tempat ibadat Islam, menjadi model kepada masjid lain di kota itu antaranya Masjid Sultan Ahmed (Masjid Biru), Masjid Suleymaniye dan Masjid Rustem Pasha.

8. Kebanggaan Kristian Ortodoks dengan kemegahan gereja itu berakhir dengan kejatuhan Constantinople ke tangan Empayar Uthmaniyyah apabila Sultan Mehmed II, menguasai tempat itu yang kemudian dinamakan Istanbul pada 1453.

9. Baginda mengetuai solat Jumaat di situ dan mengarahkan bangunan itu diubah suai menjadi masjid. Arkitek terkenal Mimar Sinan diberi tanggungjawab memulihara bangunan itu. Sinan mereka bentuk dan memasang menara lambang masjid di luar selain mihrab dan mimbar, di dalam.

10. Hagia Sophia kekal sebagai masjid hingga 1935 apabila fungsinya ditukar muzium oleh Pengasas Turki Moden dan presiden pertama negara itu Mustafa Kamal Ataturk, pemerintah Republik Turki (1923-1938).

11. Selepas Empayar Uthmaniah tumbang, negara moden dan sekular Turki ditubuhkan sekali gus menyaksikan masjid itu dijadikan muzium pada 1935.

12. Keputusan Mahkamah Turki dengan sokongan kerajaan AKP pimpinan Erdogan ini pastinya mengundang pelbagai reaksi kuasa Barat – apatah lagi dalam keadaan Turki berdepan cabaran geopolitik di Libya, Syria, dan Cyprus.

13. Namun begitu, kerajaan Turki menegaskan bahawa kembalinya Hagia Sophia sebagai Masjid tidak bermakna lokasi berkenaan telah tertutup untuk dilawat oleh para pelancong dari seluruh dunia.

14. Keputusan ini pastinya bakal melonjakkan pengaruh kuasa lunak ‘soft power’ Turki dalam kalangan negara-negara Islam amnya dan pengukuhan pengaruh parti AKP pimpinan Erdogan dalam kalangan Islamis khususnya.

15. Apa yang pasti, dalam keadaan kerajaan Turki pimpinan Erdogan hari ini berdepan cabaran politik dalaman dan geopoitik luaran, imbangan kuasa Turki sebagai kuasa pertengahan ‘Middle Power’ tidak lagi boleh dianggap sebagai ‘budak suruhan’ NATO-US mahu pun Rusia pro-Ortodoks.

Abdul Muein Abadi
Penyelidik PhD di Faculty of Governance and Global Affairs, Leiden University, Belanda

Penafian: Artikel ini adalah pendapat penulis dan tidak ada kaitan dengan Ismaweb.net atau Media Isma Sdn Bhd.


Jalan Tapah-Cameron Highlands ditutup akibat tanah runtuh

IPOH, 18 Rabiulakhir 1443H, Selasa – Jalan Tapah-Cameron Highlands kini ditutup sepenuhnya bermula hari ini sehingga selesai kerja membersihkan runtuhan tanah yang berlaku semalam.

Ketua Polis Daerah Tapah, Supt Wan Azharuddin Wan Ismail berkata, papan tanda penutupan jalan telah diletakkan di Batu 4 Jalan Pahang dan pengguna yang hendak ke tanah tinggi itu dinasihatkan menggunakan jalan alternatif.

“Bagaimanapun, bagi penduduk yang tinggal di sepanjang jalan sehingga ke Batu 20 masih boleh menggunakan jalan berkenaan, namun dinasihatkan agar berhati-hati,” katanya dalam satu kenyataan.

Sebelum ini, Laluan FT 059 Jalan Tapah – Cameron Highlands di Seksyen 62.65 ditutup sementara bermula hari ini bagi kerja-kerja kecemasan akibat tanah runtuh yang berlaku petang semalam.

Menurut Jabatan Kerja Raya (JKR) Daerah Cameron Highlands dalam satu kenyataan, laluan tersebut ditutup kepada semua kenderaan sehingga tempoh yang akan dimaklumkan kelak.

“Kerja-kerja kecemasan sedang giat dijalankan dan penutupan sementara laluan tersebut adalah perlu demi keselamatan serta keselesaan pengguna pada masa hadapan. Pengguna jalan raya juga dinasihatkan supaya berhati-hati dan mematuhi arahan yang dikeluarkan bagi mengelakkan sebarang kejadian tidak diingini,” menurut kenyataan itu.

Semalam, kejadian tanah runtuh berlaku di laluan di Batu 25 dan Batu 26 Jalan Tapah-Cameron Highlands menyebabkan laluan kedua-dua arah terhalang. – Bernama


COVID-19: China jalankan 11 juta ujian hanya dalam 5 hari

ANKARA, 28 Safar 1442H, Jumaat – China melakukan 11 juta ujian saringan COVID-19 hanya dalam masa lima hari, di bandar di timur Qingdao selepas kes baharu dilaporkan hujung minggu lalu.

Sebanyak 13 kluster jangkitan dikesan di bilik imbasan CT Qingdao Chest Hospital, lapor Agensi Anadolu memetik Global Times.

Pihak berkuasa mendapati bilik itu digunakan untuk pesakit COVID-19 dan pesakit lain, tanpa menjalani proses disinfeksi yang betul.

Kemudahan perubatan itu ditutup sejak Ahad lalu.

Ujian saringan itu bermula pada Isnin dan berakhir pada Jumaat.

Pihak berkuasa mewujudkan lebih 4,000 tempat pengumpulan sampel, dikendalikan lebih 10,000 petugas perubatan.

Sekurang-kurangnya dua pegawai dikenakan tindakan berikutan kemunculan kluster itu.

Presiden hospital Deng Kai dipecat manakala pengarah suruhanjaya kesihatan perbandaran Sui Zhenhua digantung tugas.

Kluster Qingdao mencetuskan kebimbangan berikutan China sudah mengumumkan kejayaan mereka melawan wabak itu bulan lalu.

Sejak jangkitan pertama dilaporkan di Wuhan, wilayah Hubei pada Disember lalu, China sudah melaporkan 85,646 kes termasuk 4,634 kematian dan 80,759 pemulihan. – Bernama


UAE tamatkan keperluan pakai pelitup muka di luar rumah

DUBAI, 25 Rejab 1443H, Ahad – Emiriah Arab Bersatu (UAE), hab pelancongan dan komersial Timur Tengah, pada hujung minggu menamatkan keperluan pemakaian pelitup muka di luar rumah dan kewajipan kuarantin untuk kes kontak rapat COVID-19.

Dalam panduan terkini yang berkuat kuasa pada Sabtu, Pihak Berkuasa Pengurusan Krisis dan Bencana Kecemasan Kebangsaan berkata, penumpang yang menerima vaksin lengkap yang tiba di negara itu tidak lagi perlu menjalani ujian Polymerase Chain Reaction (PCR).

“Bagi sektor ekonomi dan pelancongan, penjarakan fizikal dibatalkan manakala pemakaian pelitup muka di tempat tertutup masih diwajibkan,” katanya.

Ibu kota Abu Dhabi juga menggugurkan syarat kemasukan sempadan untuk keputusan ujian PCR negatif bagi mereka yang tiba dari emiriah UAE yang lain.

Kes coronavirus harian di negara itu dilaporkan menurun kepada kira-kira 600 daripada hampir 3,000 pada Januari. – Agensi


Letupan Beirut: Parlimen Lubnan lulus serah kuasa kepada tentera

BEIRUT, 24 Zulhijjah 1441H, Jumaat – Parlimen Lubnan meluluskan perintah darurat yang memberikan kuasa besar kepada tentera, berikutan tragedi letupan dasyat di Pelabuhan Beirut, pada 4 Ogos lalu.

Kabinet telah mengisytiharkan darurat selama dua minggu bermula 5 Ogos, sehari selepas tragedi yang menyebabkan sekurang-kurangnya 200 nyawa terkorban dan 6,000 yang lain cedera.

Parlimen pada Khamis memilih deklarasi darurat selama lapan hari, seperti yang diperuntukkan undang-undang walaupun ketetapan itu boleh ditolak.

Keadaan darurat membolehkan tentera mengekang kebebasan bersuara, berhimpun dan kebebasan akhbar, selain menangkap mana-mana individu yang mengancam keselamatan.

Prosiding kehakiman akan dilakukan di mahkamah tentera negara itu, yang didakwa Human Rights Watch dan kumpulan hak asasi lain sebagai tidak mematuhi piawaian proses sewajarnya.

Kumpulan hak asasi menyuarakan kebimbangan terhadap keadaan darurat, kerana ia memungkinkan pasukan keselamatan menindas orang ramai yang marah kepada pemerintah susulan insiden itu.

Keadaan darurat dikuatkuasakan sehingga 21 Ogos ini tetapi ia boleh disambung lagi.

Letupan besar – salah satu tragedi letupan bukan daripada nuklear – didakwa berpunca oleh 2,750 tan bahan kimia berbahaya yang disimpan di pelabuhan Beirut selama hampir tujuh tahun, dengan pengetahuan pegawai keselamatan dan ahli politik tertinggi. – Agensi


KDN laksana klasifikasi filem 2023 berkuat kuasa hari ini

PUTRAJAYA, 10 Rejab 1444H, Rabu – Kementerian Dalam Negeri (KDN) melalui Lembaga Penapis Filem (LPF) menetapkan lima pengelasan atau Klasifikasi Filem 2023 yang baharu berkuat kuasa hari ini, selaras dengan keperluan semasa industri perfileman dan penyiaran dalam negara.

Pengelasan itu ialah klasifikasi ‘U’ bagi penonton semua peringkat umur, ‘P12’ bagi penonton semua peringkat umur dan bimbingan ibu bapa diperlukan bagi penonton berumur di bawah 12 tahun, ‘13’ bagi penonton berumur 13 tahun ke atas, ‘16’ bagi penonton berumur 16 tahun ke atas dan ‘18’ bagi penonton 18 tahun ke atas.

Menteri Dalam Negeri, Datuk Seri Saifuddin Nasution Ismail berkata, KDN telah menambah baik klasifikasi filem sedia ada yang dilaksanakan oleh LPF sejak 2012 dengan memperkenalkan Klasifikasi Filem 2023, yang telah diwartakan melalui Peraturan-Peraturan Penapisan Filem (Pengelasan Filem) 2023 pada 9 Januari lepas.

“Prinsip yang diberi keutamaan untuk penentuan klasifikasi filem ialah memelihara kebebasan penonton dewasa untuk memilih filem yang ingin ditonton, melindungi kanak-kanak dan remaja di bawah usia 18 tahun daripada terdedah dengan kandungan filem yang tidak sesuai dengan peringkat umur mereka serta boleh merosakkan pemikiran dan tingkah laku mereka.

“Ia termasuk menggalakkan ibu bapa agar lebih bertanggungjawab dalam membimbing anak-anak memilih kandungan filem yang sesuai untuk ditonton,” katanya dalam satu kenyataan hari ini.

Beliau berkata, Klasifikasi Filem 2023 itu dihasratkan akan memberi kesan positif dalam aspek penyeragaman dan peningkatan standard klasifikasi filem di Malaysia agar setanding dengan sistem klasifikasi atau penarafan filem yang dilaksanakan di luar negara.

“Selain itu, diharapkan agar Klasifikasi Filem 2023 dapat dijadikan panduan dan rujukan oleh penerbit dan pengarah filem tempatan serta dapat menyokong peluasan kreativiti dalam kalangan industri filem dan penyiaran, namun pada masa yang sama tidak melanggar Garis Panduan Penapisan Filem KDN 2010,” katanya.

Pengelasan filem diperkenalkan pada 1953 yang mengelaskan filem kepada dua kategori iaitu Untuk Orang Dewasa Sahaja dan Tontonan Umum dan mulai 1996, pengelasan berubah kepada ‘U’ dan ‘18’ yang terbahagi kepada empat kategori kecil iaitu ‘18SG’, ‘18SX’, ‘18PA’ dan ‘18PL’.

Seterusnya, pada April 2010 pengelasan filem berubah kepada ‘U’, ‘PG13’ dan 18. Pada Januari 2012 pula, pengelasan berubah kepada seperti sebelum ini iaitu ‘U’, ‘P13’ dan ‘18’. – Bernama


2023 tahun ‘sesuai’ adakan PRU-15

BANGI, 19 Syaaban 1442H, Khamis – Pilihan Raya Umum ke-15 (PRU-15) hanya sesuai dilaksanakan selepas kes mahkamah yang membabitkan bekas menteri dan beberapa pemimpin tertinggi pelbagai parti politik diselesaikan terlebih dahulu.

Meskipun memakan masa bertahun-tahun, saranan itu dilihat wajar supaya rakyat dapat menilai siapa calon yang benar-benar layak untuk diberikan mandat bagi memimpin negara.

Ahli Jawatankuasa Pusat BERJASA, Ir Ts Muhammad Lukman Al Hakim turut menggesa semua menteri Kabinet, Ahli Parlimen serta semua pemimpin tertinggi parti-parti politik di Malaysia mengistiharkan harta mereka.

Bahkan katanya, pihak berkenaan perlu disiasat jika ada sesuatu yang mencurigakan atau pertentangan dengan undang-undang negara.

“Setelah tiba penggalnya, semua parti politik buat pemilihan masing-masing. Biar ahli parti memilih pemimpin berdasarkan cadangan ini secara bebas dan tidak tergesa-gesa.

“Kemudian baharulah dibuat PRU-15. Supaya kita tahu siapa yang telah diberikan mandat yang sebenar oleh parti masing-masing.

“Siapa yang benar-benar berwibawa berdasarkan rekod integriti dan kemampuan memimpin negara masing-masing,” katanya menerusi catatan di Facebook hari ini.

Susulan polemik politik yang melanda negara kini, Ir Lukman Al Hakim menganggarkan tempoh sekurang-kurangnya dua tahun bagi melaksanakan cadangan solusi tersebut.

“2023 adalah tahun yang praktikal untuk melengkapkan semua cadangan ini,” katanya.


Konflik Sudan: Lebih 5.25 juta penduduk hilang tempat tinggal

NEW YORK, 29 Safar 1445H, Jumaat – Pertubuhan Bangsa-Bangsa Bersatu (PBB) melaporkan lebih 5.25 juta orang kehilangan tempat tinggal akibat pertempuran berdarah antara tentera Sudan dan paramilitari Pasukan Sokongan Pantas (RSF).

“Lebih 5.25 juta orang kehilangan tempat tinggal di dalam dan luar Sudan sejak April apabila konflik memuncak,” kata Pejabat PBB untuk Penyelarasan Hal Ehwal Kemanusiaan (OCHA) di platform media sosial X.

Agensi itu memetik Pertubuhan Antarabangsa untuk Migrasi (IOM) Sudan berkata, lebih 4.1 juta orang menjadi pelarian dalaman.

Memetik data daripada UNHCR di Sudan, OCHA berkata, kira-kira 1.1 juta orang telah meninggalkan negara berkenaan.

Lebih 3,000 orang awam terbunuh dan ribuan cedera dalam pertempuran sejak April di negara yang dilanda perang itu.

Terdahulu, sekurang-kurangnya 40 orang awam terbunuh dalam serangan udara di wilayah barat Darfur di Sudan yang dilanda perang pada Rabu, lapor AFP memetik sumber perubatan.

Saksi di kawasan itu melaporkan, serangan udara menyasarkan dua pasar dan menyebabkan orang awam terkorban di bandar kedua terbesar di Sudan, yang mana pertempuran meningkat bulan lalu.

Wilayah Darfur yang luas – rumah kepada satu perempat daripada penduduk Sudan – telah menyaksikan beberapa pertempuran paling dahsyat dalam perang antara RSF diketuai oleh Mohamed Hamdan Daglo dan tentera tetap. – Agensi


Sindiket penipuan agen e-dagang libat kerugian RM2.3 juta tumpas

BANGI, 19 Muharram 1443H, Sabtu – Polis menerima sejumlah 164 laporan berkaitan penipuan tawaran kerja agen platform e-dagang membabitkan kerugian bernilai RM2,394,430,14 sejak Januari hingga 12 Julai lalu.

Berdasarkan maklumat, sindiket berkenaan dikesan mempunyai jalinan kerjasama dengan sindiket antarabangsa dan turut menipu mangsa dari negara jiran, Singapura.

Satu serbuan telah dijalankan antara Jabatan Jenayah Komersil bersama Commercial Affairs Department, Singapore Police Force pada 26 Ogos lalu di sebuah kondominium mewah di Taman Desa Skudai, Johor Bahru.

Pengarah Jabatan Siasatan Jenayah Komersil, Datuk Mohd Kamarudin Md Din berkata, lokasi itu dipercayai menjadi pusat operasi sindiket antarabangsa penipuan tawaran pekerjaan.

“Seramai 3 individu berbangsa Cina warga tempatan berusia lingkungan umur 21 hingga 27 tahun ditahan dalam serbuan tersebut.

“Turut dirampas dua unit komputer riba, tujuh unit telefon bimbit, satu unit tablet, 12 keping kad ATM, satu utas jam tangan, dua unit router, dua keping business token dan beberapa dokumen berkaitan,” katanya dalam kenyataan, hari ini.

Beliau berkata, kes disiasat di bawah Seksyen 420 Kanun Keseksaan dan Seksyen 4 Akta Jenayah Komputer 1997.

Katanya, tindakan di bawah Akta Pencegahan Jenayah 1959 dan Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFPUAA 2001) juga akan diambil.

“Berdasarkan siasatan, sindiket ini mula beroperasi sekitar Jun 2021. Menggunakan kemudahan media sosial seperti Instagram dan Facebook.

“Sindiket ini menawarkan peluang kerja sebagai agen syarikat untuk membeli barangan yang diiklankan melalui platform e-dagang,” katanya.

Beliau berkata, pembelian tersebut didakwa untuk menaikkan rating dan nilai jualan syarikat yang berkaitan.

“Pendapatan harian dijanjikan adalah antara RM200 hingga RM300. Mangsa yang berminat akan menerima mesej melalui Whatsapp yang mengandungi pautan untuk barangan yang perlu dibeli.

“Bagi setiap barangan yang dibeli, mangsa akan dibayar semula nilai barangan yang dibeli beserta tambahan komisyen lima peratus hingga lapan peratus,” katanya.

Katanya, proses pembelian dan bayaran semula akan berulang-ulang dimulai dengan barangan murah.

“Namun, apabila mangsa membuat pembelian barangan yang mahal, bayaran tidak lagi dibuat atas alasan masalah pemindahan wang.

“Mangsa seterusnya diminta membuat bayaran ke dalam akaun keldai kononnya sebagai yuran pemprosesan, penalti cukai, tukaran wang asing dan sebagainya.

“Mangsa hanya akan sedar ditipu apabila wang yangg dijanjikan tidak diterima walaupun mereka telah membuat pembayaran wang,” katanya.


Jangan jadikan usaha martabat bahasa Melayu sekadar retorik

Oleh Siti Hafidah Abd Ghaffar

BANGI, 19 Syaaban 1443H, Selasa – Usaha memartabatkan bahasa Melayu bukanlah suatu yang pelik kerana pelaksanaan itu selari dengan Perkara 152 Perlembagaan Persekutuan yang memperuntukkannya sebagai bahasa rasmi yang tidak boleh dipertikai fungsi serta peranannya.

Apatah lagi, ia dimantapkan dengan Akta Bahasa Kebangsaan 1967 dan pewartaan Akta Pendidikan 1961 (Pindaan 1996).

Atas dasar itu, Wanita BERJASA Johor mengalu-alukan usaha kerajaan memartabatkan bahasa Melayu dan menjadikan bahasa kebangsaan itu sebagai bahasa ilmu sehingga ke persada antarabangsa.

Mendasari sejarah ketamadunan yang cemerlang, Ketua Wanita BERJASA Johor, Azizah Che Awang berkata, bahasa Melayu menjadi bahasa ilmu dan menjadi sendi dalam kehidupan sosial sebahagian besar masyarakat Nusantara.

Bahkan, bahasa Melayu adalah salah satu bahasa utama dunia dengan bilangan penutur melebihi 300 juta orang tersebar di seluruh pelusuk dunia, katanya.

“Namun, usaha ini perlu bermula dari alam persekolahan lagi supaya semangat ‘Bahasa Jiwa Bangsa’ ini dapat berakar umbi dalam diri setiap masyarakat Malaysia terutama di sekolah-sekolah vernakular, sekolah swasta dan antarabangsa.

“Meluntur buluh biarlah dari rebungnya. Kerajaan perlu sedar, di dalam usaha kuatkuasakan bahasa Melayu di peringkat IPT dan mewajibkan pelajar asing menguasai BM, masih ramai lagi rakyat Malaysia yang belum mampu bertutur bahasa kebangsaan dengan fasih,” katanya ketika dihubungi Ismaweb.net, hari ini.

Beliau berkata demikian mengulas keputusan kerajaan untuk meminda Akta Dewan Bahasa dan Pustaka (DBP) 1959 bagi membolehkan pihak DBP mengambil tindakan terhadap mana-mana pelanggaran bahasa Melayu termasuk di peringkat daerah.

Sebelum ini, Perdana Menteri, Datuk Seri Ismail Sabri Yaakob dilaporkan berkata, Akta DBP yang ada ketika ini tidak memberi kuasa kepada agensi kerajaan itu untuk menjalankan penguatkuasaan terhadap kesalahan bahasa.

Mengulas perkara itu, Azizah menyifatkan tindakan proaktif DBP adalah wajar kerana Pindaan Akta DBP 1959 penting supaya mana-mana pelanggaran bahasa Melayu boleh diambil tindakan.

Katanya, penguatkuasaan akta atau undang-undang adalah salah satu faktor mengurangkan isu pengabaian bahasa kebangsaan, namun malang apabila wujud ‘sikap acuh tak acuh’ kerajaan akhirnya penguatkuasaan dengan sendirinya menjadi lemah.

“Justeru Wanita BERJASA Johor meminta kerajaan agar bersikap tegas dalam memartabatkan bahasa Melayu sebagai bahasa kebangsaan, bukan sekadar retorik apatah lagi apologetik.

“Kerajaan mesti sedar akan kuasa rakyat walaupun dalam tiga Pilihan Raya Negeri (PRN) lepas, kemenangan masih berpihak kepada kerajaan sedia ada,” katanya.

Pautan terdahulu;


DBKL selamatkan 140 gelandangan di sekitar ibu kota

KUALA LUMPUR, 11 Jamadilakhir 1442H, Ahad – Seramai 140 gelandangan di sekitar ibu kota diselamatkan dan ditempatkan sementara di dua pusat sementara gelandangan (PSG) di Sentul Perdana dan Setiawangsa, di sini malam tadi, dalam usaha membendung penularan COVID-19 sepanjang pelaksanaan Perintah Kawalan Pergerakan (PKP).

Datuk Bandar Kuala Lumpur Datuk Mahadi Che Ngah berkata mereka dijangka ditempatkan di pusat itu hingga penghujung Februari ini sebelum dibawa ke Pusat Transformasi Gelandangan di Taman Desa (tapak bekas Desa Water Park) pada awal Mac dan dibantu mendapatkan pekerjaan.

“Di sini, mereka akan diberi latihan kemahiran supaya mereka boleh mendapat pekerjaan tetap bagi menyara hidup. Antara latihan yang dirancang adalah menjalankan pertanian bandar dan kemahiran lain yang bersesuaian,” katanya dalam kenyataan, hari ini.

Malam tadi, Mahadi meluangkan masa menyertai operasi menyelamatkan gelandangan yang melibatkan 95 anggota penguatkuasa daripada pelbagai agensi seperti Polis Diraja Malaysia (PDRM), Jabatan Kebajikan Masyarakat (JKM), Kementerian Kesihatan (KKM), Jabatan Imigresen.

Pada masa yang sama, Mahadi berkata Dewan Bandaraya Kuala Lumpur (DBKL) sedang mencari penyelesaian menyeluruh untuk menangani isu gelandangan itu termasuk dengan menyediakan tempat perlindungan bagi mereka.

“Satu program yang lebih tersusun sedang dirangka bagi memudahkan pengurusan dari sudut pengagihan makanan kepada golongan ini oleh badan bukan kerajaan (NGO) atau pihak persendirian.

“Sistem pengagihan makanan pada ketika ini dilihat tidak lagi sesuai dilakukan di pusat bandar raya kerana ia menyebabkan kesesakan lalu lintas dan meninggalkan kesan negatif dari aspek pengurusan perbandaran,” katanya. – Bernama


Pulau Pinang perlu ‘backbenchers’ kuat dalam DUN

GEORGE TOWN, 30 Muharram 1445H, Khamis –  Ahli Dewan Undangan Negeri (ADUN) Bertam, Datuk Seri Reezal Merican Naina Merican memberi jaminan akan memainkan peranan aktif sebagai ahli ‘backbenchers’ (penyokong) kerajaan negeri Pulau Pinang.

Berbekalkan pengalaman sebagai bekas Menteri Perumahan dan Kerajaan Tempatan dan Ahli Parlimen Kepala Batas, katanya, beliau akan memainkan peranan beackbenchers tersebut pada sidang Dewan Undangan Negeri (DUN).

“Sekarang negeri ini memerlukan backbencher yang kuat dan saya akan memainkan peranan itu dalam DUN,” katanya ketika dihubungi Bernama.

Reezal Merican, yang merupakan Ahli Majlis Tertinggi UMNO, mengalu-alukan pembentukan barisan exco komposisi campuran muka lama dan baharu yang memiliki kepakaran dalam bidang masing-masing.

Ditanya mengenai desas-desus pelantikan beliau sebagai Timbalan Ketua Menteri 1 yang tular di media sosial, Reezal Merican menyifatkan ia sebagai spekulasi.

Katanya, beliau sentiasa akur dan setuju dengan keputusan yang diambil oleh kepimpinan tertinggi kerana kesetiaannya kepada parti.

“Saya anggap spekulasi ini adalah harapan oleh netizen kerana saya adalah bekas menteri tapi kita kena faham gelanggang di peringkat negeri ini berbeza dan saya dianggap sama sahaja seperti yang lain.

“Saya tidak mengambil serius spekulasi itu,” katanya.

Reezal Merican menegaskan bahawa keutamaannya dalam Pilihan Raya Negeri (PRN) kali ini adalah untuk menebus kekalahannya di Kepala Batas pada Pilihan Raya Umum Ke-15 (PRU15).

Pada PRN Pulau Pinang, Sabtu lalu, Reezal Merican menewaskan penyandang Khaliq Mehtab Mohd Ishaq calon dari Perikatan Nasional (PN) di DUN Bertam dengan majoriti 2,321 undi. – Bernama


PDRM akan semak semula semua kes terbengkalai

KUALA LUMPUR, 15 Jamadilawal 1442H, Rabu – Semua kes lama yang terbengkalai akan disemak semula oleh Polis Diraja Malaysia (PDRM).

Hal ini berikutan kes-kes berkenaan tiada pemantauan rapi daripada pegawai terdahulu.

Ketua Polis Negara, Tan Sri Abdul Hamid Bador mengakui terdapat banyak kes yang disifatkan sudah ‘sejuk beku’, ini disebabkan tiada tindakan susulan.

“Kes-kes lama yang terbengkalai ini berlaku akibat penyeliaan tidak rapi pegawai terdahulu, fail ada tetapi tindakan susulan tidak ada, orang yang sepatutnya ditangkap dibiarkan bebas begitu sahaja.

“Saya tidak mahu lagi menghampakan orang, sehingga orang ramai membuat persepsi apa gunanya laporan polis dilakukan, namun tiada tindakan diambil,” katanya seperti dilapor Harian Metro hari ini.

Jelasnya, tugas polis bukan membela tauke judi, tauke dadah dan along, sebaliknya berperanan untuk membela orang ramai.

“Saya juga sudah mengingatkan pegawai supaya perkara ini tidak berulang, saya sudah mengarahkan supaya ia diselesaikan.

“Tindakan audit dari semasa ke semasa akan dilakukan bagi memastikan kes-kes sejuk beku ini disiasat,” katanya.

Katanya, pasukan Jabatan Siasatan Jenayah (JSJ) juga diminta untuk mengemaskini data Ringkasan Jenayah Sembilan (RJ9).

“Jika dulu ada kira-kira 800,000 RJ9 tidak dimasukkan dalam sistem, terbaru saya dimaklumkan angka itu kini tinggal 70,000 dan ia akan kemas kini setiap masa.

“Ia bertujuan untuk memastikan maklumat setiap individu yang mempunyai rekod jenayah terdapat di dalam sistem,” katanya.


JBPM terbangkan dron berkeupayaan tinggi mudahkan operasi SAR

CHUKAI, 16 Zulhijjah 1444H, Rabu – Penggunaan teknologi dron pada hari keempat operasi mencari dan menyelamat (SAR) mangsa tragedi kepala air Jeram Air Putih di sini, membantu memudahkan pasukan pencarian mengesan dua lagi mangsa yang belum dijumpai.

Komander Operasi Unit Dron dari Akademi Bomba dan Penyelamat Malaysia Wilayah Timur, Muhammad Taufiq Abdul Satar berkata, pemantauan menggunakan dron berkeupayaan tinggi Matrice 210 itu dibuat di sekitar sektor B hingga sektor C hari ini.

“Kami diberikan tugasan untuk pemantauan di sektor ini yang merupakan lokasi terakhir orang awam melihat satu mayat terapung semalam.

“Dari sini kami akan buat pemantauan udara secara berkala dan pengesanan di lokasi strategik yang pasukan SAR sukar untuk sampai seperti di bawah jambatan atau kawasan yang banyak halangan kayu,” katanya ketika ditemui di tebing Sungai Seberang Tayor di sini, hari ini.

Beliau berkata dron itu mempunyai kamera imej terma yang berupaya mengenal pasti objek dengan kesan haba terutamanya pada waktu malam selain berkebolehan zum dari jarak jauh.

“Sebagai eyes on the sky, dron yang digunakan ini mampu bergerak sejauh 10 kilometer (km) dengan cepat. Apabila dapat maklumat penemuan mangsa di dalam kawasan yang seluas ini, kita boleh gerakkannya dengan segera sekali gus menjimatkan masa.

“Pada masa sama, melalui operasi pada hari ini membolehkan kami mendalami aspek kemampuan dron ini untuk memberi perkhidmatan terutamanya mengesan mangsa sewaktu SAR,” katanya.

Sebelum ini, 10 individu dengan sembilan daripadanya sekeluarga berasal dari Felda Lepar Hilir, Kuantan, Pahang dilaporkan datang berkelah di Jeram Air Putih pada Sabtu sebelum dihanyutkan arus deras kepala air.

Operasi SAR mencari 10 mangsa tragedi kepala air itu telah dimulakan pada Ahad dengan lapan mayat telah ditemukan setakat ini dan operasi mengesan dua lagi mangsa iaitu Putri Nur Fatin Karim, 14, dan Muhammad Fikri Saliman, 24, giat dijalankan. -Bernama


Kuwait adakan pilihan raya Parlimen 29 September

KUWAIT CITY, 30 Muharram 1444H, Ahad – Kuwait akan mengadakan pilihan raya Parlimen pada 29 September ini, lapor agensi berita negara (KUNA) pada Ahad.

Dekri menteri yang diterbitkan dalam warta rasmi pada Ahad menggesa pengundi untuk menunaikan tanggungjawab pada 29 September.

Kementerian Dalam Negeri berkata, mereka yang ingin bertanding boleh mendaftarkan pencalonan di jabatan hal ehwal pilihan raya mulai Isnin.

Proses pencalonan akan berlangsung selama 10 hari, kata Pusat Komunikasi Kerajaan Kuwait.

Sebelum ini, Kabinet Kuwait telah meluluskan penambahan presint baharu kepada empat kawasan mengundi berdasarkan geografi dan gabungan gabenor.

Ini sebagai sebahagian daripada langkah untuk memastikan pilihan raya telus dan sah yang mewakili kehendak pengundi.

Kuwait secara rasmi membubarkan Parlimennya pada awal bulan ini, dengan Putera Mahkota Sheikh Mishaal Al-Ahmad Al-Sabah menggesa pilihan raya awal diadakan.-  Agensi


Bila Rasulullah SAW sayang seseorang

1. SEKIRANYA kita sayang kepada seseorang, kita sepatutnya mengajarkan kepada mereka perkara yang baik dan bukannya mendedahkan kepada mereka perkara yang tidak baik.

2. Ini dapat difahami dari sebuah hadis yang diriwayatkan oleh al-Imam Abu Daud. Dalam hadis ini, Rasulullah pernah menzahirkan rasa sayang Baginda kepada Muaz bin Jabal. Sabda Rasulullah:

يَا مُعَاذُ ! وَاللَّهِ إِنِّي لَأُحِبُّكَ ، وَاللَّهِ إِنِّي لَأُحِبُّكَ

“Wahai Muaz, Wallahi, sesungguhnya aku sayang kepada engkau, Wallahi, sesungguhnya aku sayang kepada engkau.”

3. Namun ucapan Rasulullah tidak terhenti di sini sahaja. Baginda seterusnya berpesan kepada Muaz agar sentiasa membaca satu doa khusus dipenghujung solat atau setelah selesai dari solat. Pesan Rasulullah: “Wahai Muaz, janganlah kamu lupa untuk membacakan doa ini dipenghujung solat:

اللَّهُمَّ أَعِنِّي عَلَى ذِكْرِكَ وَشُكْرِكَ وَحُسْنِ عِبَادَتِكَ

4. Hadis ini menggambarkan kepada kita bahawa apabila Rasulullah sayang kepada seseorang, Rasulullah menzahirkan rasa sayang Baginda kepada mereka. Bahkan apa yang lebih utama adalah Baginda mengajarkan perkara yang baik kepada orang yang disayangi.

5. Begitu juga apabila kita sayang seseorang, kita seharusnya mengajarkan kepada mereka perkara yang baik. Bukan mengajak atau mendedahkan mereka kepada perkara yang tidak baik.

6. Malah apabila kita sayang kepada seseorang, kita juga hendaklah menegah mereka dari melakukan kepada perkara yang tidak baik. Perkara ini dapat diperhatikan apabila Rasulullah menegur Muaz dalam situasi yang lain. Baginda membidas Muaz dengan lafaz yang agak keras apabila Muaz membaca surah yang panjang di dalam solat. Sabda Rasulullah:

يَا مُعَاذُ، أَفَتَّانٌ أَنْتَ – ثَلاَثًا – اقْرَأْ: وَالشَّمْسِ وَضُحَاهَا وَسَبِّحِ اسْمَ رَبِّكَ الأَعْلَى وَنَحْوَهَا

“Wahai Muaz, apakah engkau ingin menimbulkan fitnah?! (Sebahagian riwayat menyebutkan bahawa kata-kata ini diulang Rasulullah sebanyak tiga kali. Seolah Baginda ingin memberikan kesan mendalam kepada pemahaman Muaz.) Bacalah surah asy-Syams atau al-A’la atau surah sepertinya.

7. Perhatikan hadith ini bagaimana Rasulullah menegur Muaz dengan nada yang agak keras ketika Muaz melakukan kesilapan di sini. Ia adalah semata bagi memastikan orang yang disayangi tidak terjebak kepada kesalahan yang berterusan.

8. Melalui hadis ini, dapat kita fahami bahawa apabila kita sayang seseorang, kita hendaklah mengajarkan kepada mereka perkara yang baik. Apabila mereka melakukan kesilapan, kita tegur dan perbaiki mereka.

9. Bukan kita yang mengajak mereka melakukan kejahatan. Andai sekiranya kawan kita yang mengajarkan kejahatan, kita perlu menegur mereka. Kerana kawan yang baik membimbing kepada kebaikan.

Semoga Allah membimbing kita.

Dr Ahmad Sanusi Azmi


Indonesia larang rakyat balik kampung sambut Aidilfitri tahun ini

JAKARTA, 12 Syaaban 1442H, Jumaat – Indonesia hari ini mengumumkan larangan bermudik atau balik kampung bagi menyambut Aidilfitri 1442 hijrah, dalam usaha menangani penularan pandemik COVID-19.

“Larangan mudik akan bermula pada 6 hingga 17 Mei 2021. Masyarakat tidak boleh melakukan pergerakan atau kegiatan-kegiatan ke luar provinsi atau daerah,” kata Menteri Koordinator Bidang Pembangunan Manusia dan Kebudayaan Muhadjir Effendy pada sidang media menerusi webinar hari ini.

Beliau berkata perincian berhubung larangan itu akan diumumkan pihak polis dan Kementerian Perhubungan (Pengangkutan).

Pada tahun lepas, Indonesia turut menguatkuasakan larangan bermudik semasa sambutan Aidilfitri.

Menurut data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia setakat semalam, lebih 1.48 juta dijangkiti COVID-19, dengan 1.31 juta daripadanya sembuh manakala mereka yang maut akibat virus itu kini 40,081 orang. – Bernama


Pengeluaran khas RM10,000 tak jejas strategi pelaburan KWSP: CEO

KUALA LUMPUR, 28 Syaaban 1443H, Khamis – Kemudahan pengeluaran khas RM10,000 tidak akan menjejaskan strategi pelaburan Kumpulan Wang Simpanan Pekerja (KWSP) bagi 2022, kata Ketua Pegawai Eksekutif, Datuk Seri Amir Hamzah Azizan.

Beliau berkata KWSP sentiasa mempunyai kapasiti untuk melaksanakannya, namun tumpuan sepanjang masa adalah untuk membantu ahli memulihkan simpanan selepas pengeluaran kerana penting untuk mereka mempunyai keseimbangan bagi persaraan jangka panjang.

“Skim tersebut telah dibenarkan oleh kerajaan dan ia akan dilaksanakan, KWSP akan menyokong sepanjang tempohnya,” katanya kepada pemberita selepas majlis pelancaran Polisi Pelaburan Mampan KWSP dan Ikrar Pengurus Dana Luar di sini, pada Khamis.

Polisi tersebut dilancarkan oleh Menteri Kewangan, Tengku Datuk Seri Zafrul Abdul Aziz.

Pada 16 Mac, Perdana Menteri, Datuk Seri Ismail Sabri Yaakob mengumumkan kerajaan membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik COVID-19.

Ahli KWSP boleh mula memohon bagi pengeluaran khas itu menerusi portal pengeluarankhas.kwsp.gov.my yang juga boleh diakses melalui aplikasi mudah alih i-Akaun bermula esok, 1 April.

Selain itu, Amir Hamzah berkata KWSP amat yakin dengan pembukaan semula sempadan antarabangsa negara yang ditetapkan esok dan akan boleh merangsangkan landskap pelaburan meliputi pelabur asing dan domestik.

“Pembukaan semula sempadan adalah baik untuk Malaysia, jadi ia mendorong menggalakkan dan semua perkara bergerak semula.

“Dari sudut pandang portfolio pelaburan, kami yakin Malaysia akan menyaksikan pertumbuhan kembali semula ke dalam negara, dan bagi kami, ia penting kerana portfolio domestik merupakan pendorong yang amat kukuh bagi kami dalam ruang ini,” katanya.

Beliau berkata KWSP terus mempelbagaikan pelaburannya, dan giat meninjau peluang lebih baik dengan Malaysia kekal sebagai pasaran utama. – Bernama


Karier KJ lebih cerah jika bersama PN

BANGI, 20 Zulkaedah 1444H, Jumaat – Perjalanan karier politik Khairy Jamaluddin dijangka menjadi lebih cerah sekiranya bersama dalam Perikatan Nasional (PN) berikutan gabungan itu mendapat sokongan Melayu yang lebih kukuh berbanding Pakatan Harapan (PH).

Penganalisis politik, Prof Dr Ahmad Atory Hussain berkata, PN kini mempunyai sokongan Melayu yang lebih kukuh dan itu penting bagi membolehkan seseorang ahli politik memegang jawatan Perdana Menteri.

“Khairy juga dapat mengukuhkan lagi portfolio karier politiknya sekiranya bersetuju menyertai PN dan menjadi calon Menteri Besar di Negeri Sembilan.

“Beliau juga boleh meraih lebih ramai sokongan Melayu jika menyertai PN,” katanya seperti dipetik MalaysiaNow, hari ini.

Mengulas lanjut, Prof Ahmad Atory berkata, UMNO kini tidak ‘sehebat’ dulu, malah dakwaan parti itu mempunyai kestabilan dan sokongan rakyat hanya propaganda.

“Dulu banyak negeri dianggap sebagai kubu UMNO termasuk Negeri Sembilan.

“Tetapi satu persatu tumbang apabila sokongan Melayu sudah beralih sekali gus mencerminkan prestasi UMNO yang semakin merosot,” katanya.

Justeru, beliau memberi keyakinan besar penyertaan bekas Menteri Kesihatan itu mampu meraih sokongan orang Melayu sekiranya terlibat dalam PN.

“Kini sokongan Melayu beralih kepada PAS dan Bersatu, oleh itu Khairy boleh raih sokongan orang Melayu jika menyertai PN,” katanya.


Belasah pekerja, mohon maaf… iklan judi, mohon maaf…mana maruah Islam?

BANGI, 6 Ramadan 1442H, Ahad – Sudah dijangka, permohonan maaf akan diungkapkan pihak yang mengguris hati umat Islam, termasuk majikan yang didakwa membelasah dua pengawal peribadinya kerana berpuasa pada bulan Ramadan.

Menerusi video yang disiarkan The Star, lelaki berusia 43 tahun itu meminta maaf kepada umat Islam dan Yang di-Pertuan Agong atas insiden yang berlaku.

“Sekiranya apa yang saya katakan kepada pengawal peribadi saya menyinggung perasaan sesiapa, saya rasa saya harus minta maaf kepada semua umat Islam di negara ini, kepada Yang di-Pertuan Agong dan dua bekas pengawal peribadi saya.

“Bagaimanapun saya tidak bermaksud menghina sesiapa dengan apa yang saya katakan,” katanya dalam bahasa Mandarin.

Bagi mantan Naib Presiden Ikatan Muslimin Malaysia (ISMA), Prof Dr Zainur Rashid Zainuddin, permohonan maaf majikan itu bukan sesuatu yang baharu.

Beliau juga tidak pelik apabila pihak yang terbabit dalam iklan kontroversi yang mempromosikan aktiviti perjudian atas talian sempena Hari Raya meminta maaf.

“Mohon maaf. Majikan yang belasah pekerja kerana berpuasa mohon maaf.

“Pihak yang mempromosikan judi melalui iklan raya mohon maaf. Maaf, maaf, maaf.

“Di manakah martabat umat dan maruah agama ini?,” soalnya menerusi catatan di Facebook hari ini.

Terdahulu, tular di media sosial mengenai dua klip video iklan bertemakan Hari Raya yang dipercayai diterbitkan syarikat menyediakan platform perjudian secara dalam talian menerusi laman sesawang.

Berikutan itu, polis sedang mengesan seorang lelaki dikenali sebagai Loh Kee Hoe yang dipercayai dalang utama kepada pembikinan dua video iklan berkenaan.


MTEM tegur kerajaan kurangkan subsidi harga padi

BANGI, 30 Rabiulawal 1442H, Isnin – Majlis Tindakan Ekonomi Melayu (MTEM) menegaskan, perbelanjaan untuk industri penting seperti padi dan beras tidak seharusnya dikurangkan terutama dalam pembangunan infrastrukturnya.

Ahli Lembaga Pemegang Amanah MTEM, Nurfitri Amir Muhammad berkata demikian susulan jumlah keseluruhan subsidi harga padi dalam Belanjawan 2021 telah berkurang sebanyak RM50 juta.

Bahkan, katanya, peruntukan dalam perbelanjaan untuk pengurusan dan penyelenggaraan antaranya bagi pengairan serta saliran Lembaga Kemajuan Pertanian Muda (MADA) dan Lembaga Kemajuan Pertanian Kemubu (KADA) serta Kawasan Pembangunan Pertanian Bersepadu (IADA) dan Institut Penyelidikan dan Kemajuan Pertanian Malaysia (MARDI) yang keseluruhannya berjumlah ratusan juta juga berkurangan.

“Sudah lama sepatutnya infrastruktur seperti saliran dan empangan dibaik pulih dan dipertingkatkan kerana tanpa infrastruktur fizikal yang baik, mustahil untuk melaksanakan dengan jayanya projek IR4.0 ‘internet of things’ seperti kawalan penjadualan air secara automatik,” katanya dalam satu kenyataan, hari ini.

Mengulas lanjut isu pengurangan jumlah subsidi harga padi, Nurfitri Amir berkata, bilangan pesawah yang akan menerima subsidi harga penuh bagi setiap tan hasil bendang juga akan berkurangan terutama mereka yang berada di kawasan luar jelapang.

Walhal, katanya, perkara berkenaan sudah pun dibangkitkan ketika ini oleh mereka yang di luar jelapang seperti di Melaka dan Johor.

Dek kerana itu, katanya, secara tidak langsung objektif insentif ini untuk menambah hasil padi negara tidak dipenuhi.

Justeru, beliau menegaskan, penstrukturan semula belanjawan dalam industri ini mestilah bersifat transformatif di mana kepelbagaian agrobiodiversiti tanaman mesti diberi tumpuan berbanding memfokuskan tanaman tertentu seperti nanas.

“Manakala sektor padi dan beras yang merupakan makanan ruji negara seharusnya diperkasakan dalam belanjawan setiap tahun demi jaminan bekalan makanan negara.

“Mesti dipastikan penyampaian subsidi ini dilaksanakan dengan teliti dan menyeluruh supaya projek-projek pertanian komuniti dan organik yang dicetuskan pada tahun 2021 nanti mampu berterusan dan tidak hanya menjadi trend semasa sahaja,” katanya.

Selain itu, beliau berkata, pemberian subsidi terus kepada petani melalui kupon adalah lebih praktikal dan bermanfaat berbanding melalui vendor yang sering berlaku masalah ketirisan dan kawalan kualiti yang rendah.

“Punca kebanyakan masalah petani yang mengeluarkan hasil yang rendah sering kali terkait dengan sistem penyampaian, pengurusan dan penguatkuasaan yang lemah.

“Baru-baru ini, pesawah-pesawah padi dari Kedah, Perak dan Perlis kecoh kerana sistem kuota penghasilan benih dan ketiadaan koordinasi antara jadual bekalan air dan bekalan benih menyebabkan berlaku eksploitasi harga dan pembekalan benih yang berkualiti rendah.

“Masalah ini boleh diselesaikan tanpa melibatkan teknologi baharu mahupun pertambahan perbelanjaan, apa yang diperlukan adalah kemahuan politik,” katanya.


COVID-19: Bangladesh lanjut sekatan di kem pelarian Rohingya

COX’S BAZAR, 21 Syawal 1442H, Rabu – Bangladesh melanjutkan sekatan yang dikuatkuasakan di beberapa kem utama pelarian Rohingya di Cox’s Bazar selama seminggu, di tengah lonjakan kes jangkitan COVID-19.

Sebelum ini, pihak berkuasa tempatan mengenakan penutupan ketat selama 10 hari sehingga 31 Mei, ekoran peningkatan kes COVID-19 di kem pelarian yang penuh sesak di Cox’s Bazar.

Pentadbiran daerah memaklumkan bahawa lanjutan sekatan akan berkuat kuasa sehingga 6 Jun kecuali bagi perkhidmatan kecemasan.

Menurut Pejabat Pakar Bedah Cox’s Bazar, sekurang-kurangnya 10,214 orang disahkan positif COVID-19 di daerah itu, dan 111 kematian direkodkan.

Jumlah itu merangkumi 1,185 kes dan 16 kematian membabitkan pelarian Rohingya.

Data rasmi di kemudahan kesihatan tempatan, terdapat 376 katil dan 10 katil unit rawatan rapi (ICU) yang dikhaskan untuk merawat pesakit COVID-19 di daerah itu. – Agensi


Pemimpin ada kes mahkamah, rasuah perlu undur dari politik

BANGI, 7 Safar 1442H, Jumaat – Pemimpin dari mana-mana parti politik yang terbabit dengan kes rasuah serta sedang menghadapi pertuduhan di mahkamah perlu direhatkan atau berundur daripada barisan hadapan politik.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, ini termasuk bekas pemimpin dari UMNO, Parti Pribumi Bersatu Malaysia (BERSATU), PKR dan sebagainya.

“Ia adalah beban berat yang mesti dipikul oleh parti dan negara.

“Malah ia adalah kanser tahap empat yang mesti dibedah atau pun menjalani rawatan kemoterapi,” katanya dalam satu kenyataan, hari ini.

Prof Zainur Rashid menegaskan masa depan agama, bangsa dan negara mesti ditunjangi oleh pemimpin muslim berwibawa, amanah serta kompeten dengan tanggungjawab diberikan kepada mereka.

“Jumlah pemain politik di pentas utama sebegini adalah sedikit tetapi kita perlu berusaha ke arahnya demi masa depan yang baharu buat umat dan negara,” katanya.


Mansuh hukuman mati mandatori tidak jejas tugas polis

BALING, 11 Zulkaedah 1443H, Sabtu – Langkah kerajaan memansuhkan hukuman mati mandatori tidak akan memberi kesan terhadap tugas polis dalam melaksanakan penguatkuasaan terutama membabitkan jenayah berat.

Menteri Dalam Negeri, Datuk Seri Hamzah Zainudin berkata, pihaknya menyokong langkah itu dan menegaskan penguatkuasaan polis dan siasatan semua jenis kes termasuk jenayah berat berjalan seperti biasa.

“Kita, polis sendiri pun memikirkan bahawa mungkin ada baiknya jika ada kelonggaran dari segi hukuman mati mandatori ini. Sebab kalau kita nak mengambil sesuatu tindakan itu kadang-kadang ada bukti tapi ia ‘on a thin line’.

“Hukuman mati masih lagi ada, cuma kalau ada satu-satu kesalahan, biarlah hakim yang menentukan sama ada orang itu harus diberikan hukuman gantung ataupun hukuman penjara seumur hidup,” katanya pada sidang media di sini hari ini.

Terdahulu, Hamzah yang juga Setiausaha Agung Bersatu menghadiri majlis Kenduri Raya Bersatu Baling yang turut dihadiri Ketua Badan Pimpinan Bersatu Kedah, Datuk Mohd Suhaimi Abdullah.

Hamzah diminta mengulas sama ada pemansuhan hukuman mati mandatori yang diumumkan kerajaan semalam, akan memberi sebarang implikasi terhadap tugas polis dalam membanteras kes jenayah berat yang membabitkan hukuman mati mandatori sebelum ini.

Ditanya sama ada langkah itu akan meningkatkan kadar jenayah berat di negara ini, Hamzah menyangkal andaian itu kerana hukuman mati masih ada dan penguatkuasaan polis masih berjalan seperti biasa.

“Bila adanya kelonggaran ini, ia memberi ruang untuk hakim memikirkan tanggungjawab dia. Kerana dia sebagai hakim yang benar-benar tahu dan beliau yang mendengar masalah-masalah dalam mahkamah, bukti yang dikemukakan di mahkamah, jadi biarlah dia yang tentukan,” katanya.

Semalam, Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar dalam kenyataan berkata, kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Wan Junaidi berkata, keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas. – Bernama


NATO: Turkiye tangguh rundingan dengan Sweden dan Finland

ANKARA, 3 Rejab 1444H, Rabu – Turkiye menangguhkan rundingan bagi pusingan keempat bersama Sweden dan Finland berhubung keahlian menyertai anggota Pertubuhan perjanjian Atlantik Utara (NATO).

Menurut TV Turkiye, rundingan terbaharu ini sepatutnya berlangsung di Brussel namun ditangguhkan di atas permintaan Presiden Recep Tayyip Erdogan.

Rundingan berkenaan yang akan berlangsung bulan depan itu akan dihadiri Setiausaha Agung NATO Jen Stoltenberg.

Keputusan penangguhan rundingan dibuat selepas Erdogan memberi amaran kepada Sweden dan menegaskan tidak akan menyokong usahanya untuk menyertai pakatan pertahanan Barat yang diketuai Amerika Syarikat (AS).

Ia susulan insiden pembakaran al-Quran oleh seorang pemimpin sayap kanan Sweden, Rasmus Paludan, hujung minggu lalu.

Hubungan Sweden-Turki turut tegang berikutan Ankara mengecam tindakan biadab Paludan yang membakar al-Quran di luar kedutaannya di Stockholm.

Tindakan biadab berkenaan dipercayai diluluskan oleh pihak berkuasa Sweden sekali gus mencetuskan kemarahan masyarakat Islam di seluruh dunia termasuk Turkiye.

Semalam, Finland memberi bayangan akan menyertai NATO tanpa penyertaan Sweden berikutan masalah diplomatik Ankara-Stockholm.

Rundingan sebelum ini telah dihadiri oleh pegawai kementerian luar dan memberikan tumpuan kepada senarai khusus berkaitan tuntutan Turkiye termasuk pengusiran puluhan suspek yang kebanyakkan kumpulan kurdish. – Agensi


JPJ nafi penglibatan pegawai dalam sindiket lesen terbang

KUALA LUMPUR, 26 Jamadilakhir 1443H, Sabtu – Jabatan Pengangkutan Jalan (JPJ) menafikan penglibatan pegawainya dalam sindiket ‘lesen terbang’ seperti ditularkan menerusi hantaran dimuat naik oleh pemilik sebuah akaun Twitter.

Ketua Pengarah JPJ, Datuk Zailani Hashim berkata pemilik akaun berkenaan berkongsikan tangkap layar akaun Instagram menggunakan nama Smart Driving Academy dipercayai menawarkan khidmat mendapatkan lesen dengan kadar bayaran rendah tanpa perlu menghadiri kelas dan ujian memandu.

“Modus operandi ini sering kali digunakan sindiket melalui platform media sosial dengan mempromosikan iklan ‘lesen terbang’ selain menggunakan gambar Lesen Memandu Malaysia (LMM) untuk meyakinkan orang ramai membuat bayaran sebelum sindiket bertindak menghilangkan diri.

“Kenyataan di tangkap layar itu turut menyatakan pihak Smart Driving Academy menjalankan kegiatan tersebut dengan penglibatan pegawai atasan JPJ selain pihak Suruhanjaya Pencegahan Rasuah Malaysia (SPRM),” katanya dalam kenyataan.

Justeru, Zailani berkata pihaknya mengambil tindakan dari segi siasatan dijalankan dengan kerjasama SPRM, Polis Diraja Malaysia (PDRM), Suruhanjaya Komunikasi dan Multimedia Malaysia (SKMM) selain Cyber Security bagi mengesan pemilik akaun di media sosial yang menjalankan operasi sindiket penipuan ini.

Jelasnya, pelbagai pendekatan turut dilaksanakan oleh JPJ dalam mengekang penglibatan warga kerjanya daripada terlibat aktiviti tidak berintegriti tersebut.

“Antaranya inisiatif pembangunan sistem yang mewajibkan pengesahan ID penyelia atau pegawai kanan sebelum sebarang transaksi pengeluaran LLM dilaksana serta pemantauan dan pengauditan urus niaga di bawah ISO 37001 Anti-Bribery Management System (ABMS).

“Pihak JPJ juga menegaskan tidak sesekali berkompromi dengan sebarang bentuk salah laku membabitkan warga kerja yang melibatkan integriti, salah guna kuasa dan rasuah khususnya melibatkan aktiviti ‘lesen terbang’ seperti didakwa pemilik akaun Twitter terbabit,” katanya.

Beliau dalam masa sama mengingatkan orang ramai untuk tidak mudah terpengaruh dengan sebarang bentuk tawaran seumpama itu yang jelas tidak mengikut peraturan dan undang-undang digariskan JPJ. – Bernama


Jangka hayat vaksin COVID-19 jenis Comirnaty dilanjutkan: NPRA

PUTRAJAYA, 27 Jamadilakhir 1444H, Jumaat – Bahagian Regulatori Farmasi Negara (NPRA) telah meluluskan permohonan variasi daripada syarikat Pfizer (Malaysia) Sdn Bhd berhubung pengemaskinian tempoh jangka hayat produk bagi vaksin COVID-19 Comirnaty Concentrate for Dispersion for Injection.

Pengarah Kanan Perkhidmatan Farmasi, Norhaliza A Halim berkata, tempoh jangka hayat baharu yang diluluskan adalah daripada 15 bulan kepada 18 bulan bagi vial vaksin yang disimpan pada suhu -90°C sehingga -60°C.

“Pelanjutan jangka hayat itu melibatkan vaksin MAL21016022AZ yang dikilang oleh Pfizer Manufacturing Belgium NV dan MAL21036039ASZ oleh BioNTech Manufacturing GmbH, Germany. Pelanjutan tempoh jangka hayat produk telah diberikan berdasarkan data stabiliti terkini yang dikemukakan oleh pihak pengilang,” katanya dalam kenyataan hari ini.

“Kelulusan pelanjutan jangka hayat ini adalah secara retrospektif, bermaksud kelulusan ini juga terpakai kepada semua stok termasuk semua stok yang telah diterima sebelum variasi pelanjutan tempoh jangka hayat ini diluluskan,” tambah beliau.

Norhaliza berkata, Kementerian Kesihatan sentiasa komited untuk memastikan semua produk farmaseutikal termasuk vaksin COVID-19 yang dibekalkan di Malaysia telah dinilai dari aspek kualiti, keselamatan dan keberkesanan oleh NPRA.-  Bernama